Harga barang naik, amalkan langkah bijak berbelanja

Kebelakangan ini, kenaikan harga barang telah melanda negara kita. Kenaikan ini menyebabkan perbelanjaan rakyat Malaysia semakin bertambah. Bagi golongan yang hidup seperti kais pagi makan pagi, kais petang makan petang atau kurang berada ini, kenaikan ini sudah pasti menimbulkan beban kepada mereka.

Pakar Kewangan Pengguna, Prof. Dr. Mohamad Fazli Sabri berkata, kenaikan harga barang atau kos sara hidup adalah sesuatu yang boleh kita jangkakan apabila sektor ekonomi kembali dibuka malahan isu tersebut sebenarnya kerap berbangkit saban tahun.

“Ia berbalik kepada konsep bekalan dan permintaan di mana kita dapat lihat dari segi permintaan semakin meningkat, namun bekalan kurang selain banyak bergantung pada barangan import juga faktor ekonomi semasa dunia dan pandemik yang mengakibatkan isu ini berlaku.

“Tidak dinafikan ada dalam kalangan peniaga yang mengambil kesempatan menaikkan harga dengan pelbagai alasan, namun tidak boleh juga pandang ringan kos operasi dan perbelanjaan mereka yang mengakibatkan harga jualan terpaksa dinaikkan,” katanya.

Menurut Mohamad Fazli, sebagai pengguna yang bijak kita tidak harus panik kerana keadaan itu akan seterusnya membawa kepada pembelian panik yang pastinya akan memburukkan lagi keadaan.

“Lihat sahaja semasa PKP dahulu apabila berlaku pembelian panik, pelbagai barangan habis di pasar raya sehingga menyukarkan kehidupan pengguna itu sendiri. Bila permintaan semakin meningkat, di situlah orang akan ambil kesempatan untuk menaikkan harga.

“Tidak perlu panik, kawal perbelanjaan kita dengan membuat perbandingan harga dan sebagainya, sediakan bajet atau senarai perbelanjaan termasuk rancang perjalanan sebelum keluar rumah,” ujar beliau.

Jelas beliau, sebagai pengguna kita mempunyai kuasa untuk mengharungi isu kenaikan harga barang kerana kita mempunyai hak untuk membeli atau tidak, malah kita juga ada persatuan yang membela hak selain pelbagai saluran untuk adukan sebarang ketidaktelusan

Dalam pada itu, terdapat beberapa langkah yang perlu diambil oleh pelbagai pihak untuk menghadapi kenaikan ini bak kata pepatah ingat sebelum kena jimat sebelum habis.

Satu daripada langkah yang perlu diambil untuk menangani masalah ini ialah setiap rakyat Malaysia perlulah mempraktikkan amalan berjimat cermat. Amalan ini dapat dilaksanakan dengan mengurangkan perbelanjaan atau ikat perut. Sebagai contohnya, jika pada suatu ketika dahulu kita berbelanja sebanyak 100 peratus, perbelanjaan tersebut hendaklah dikurangkan kepada 50 atau 60 peratus sahaja. Wang selebihnya hendaklah kita simpan. Melalui cara ini, kita dapat mengurangkan pengaliran wang di pasaran dan seterusnya dapat mengurangkan permintaan terhadap sesuatu barangan sekali gus dapat mengurangkan kenaikan harga barang.

Di samping itu, orang ramai hendaklah memboikot barang-barang di pasaran yang harganya naik secara mendadak. Dalam hal ini, masyarakat hendaklah bersatu hati seperti yang terungkap dalam pepatah Melayu, iaitu bersatu teguh bercerai roboh. Sebagai contohnya, masyarakat janganlah membeli ayam daging di pasar yang mengalami kenaikan harga yang tidak munasabah. Apabila pembeli memboikot pembelian terhadap ayam daging tersebut dalam tempoh tertentu, harga ayam tersebut akan turun kembali.

Bukan itu sahaja, pihak kerajaan pula hendaklah sentiasa membuat pemantauan dan mengambil tindakan yang tegas terhadap mana-mana pihak yang menaikkan harga barangan tanpa mendapat kelulusan daripada pihak kerajaan. Pegawai yang bertanggung jawab hendaklah mengadakan lawatan secara mengejut dari semasa ke semasa untuk memastikan penjual mematuhi peraturan yang telah ditetapkan atau tidak bersikap seperti lintah darat. Sebagai contohnya, mana-mana penjual yang menaikkan harga barangan secara sesuka hati atau cuba memasang lukah di pergentingan, mereka hendaklah didakwa di mahkamah. Tindakan ini akan menyebabkan mereka tidak berani untuk mengambil kesempatan dalam suasana negara menghadapi kemelut kenaikan harga minyak.

Oleh itu, semua pihak haruslah bekerjasama dan bagi sesetengah pihak pula, janganlah bersikap seperti enau dalam belukar melepaskan pucuk masing-masing. Sebagai pengguna pula, kita mestilah memboikot barang-barang tertentu jika ada pihak yang ingin mengambil kesempatan dalam situasi genting ini.


MN, PN perlu diperkasa demi kuasa politik Islam: Majlis Syura

Demi kepentingan penyatuan umat Islam, Majlis Syura Ulama PAS menyatakan pendirian agar perlunya Muafakat Nasional (MN) dan Perikatan Nasional (PN) diperkasakan bagi mengelak sebarang perpecahan.

Mursyidul Am PAS, Datuk Hashim Jasin berkata hanya dengan langkah penyatuan tersebut kuasa politik umat Islam dapat dipertahankan demi maslahah terbaik buat Islam dan negara.

“Perundingan kerusi antara parti-parti Melayu-Islam perlu dilaksanakan semaksimanya bagi mengelakkan pertembungan tiga penjuru dalam pilihan raya umum ke-15 (PRU-15) dan bagi mendapat kemenangan dengan majoriti besar,” katanya dalam kenyataan media, hari ini.

Majlis Syura terdahulu mengadakan muzakarah yang berlangsung semalam bagi membincangkan hala tuju taawun siyasi dan misi PAS bagi PRU-15.

Untuk rekod PAS sebelum ini mewujudkan kerjasama dengan Umno melalui MN dan menyertai PN yang diterajui Bersatu yang membentuk kerajaan selepas tumbangnya kerajaan Pakatan Harapan (PH).

Bagaimanapun, Umno dalam perhimpunan agung tahunan sebelum ini membuat keputusan untuk tidak bekerjasama dengan Bersatu.

Pada pilihan raya negeri (PRN) Melaka baru-baru ini, UMNO bersendirian menentang PN dan PH sekali gus berjaya menguasai negeri itu.

Sementara itu, Hashim berkata semangat taawun siyasi dalam MN dan PN juga hendaklah sentiasa disuburkan oleh pimpinan dan ahli parti-parti politik Melayu-Islam dengan pertemuan bersemuka dan bermusyawarah secara berterusan.

“Masing-masing hendaklah sentiasa berlapang dada, saling memaafkan dan mengelak dari menjadikan media terbuka termasuk media sosial sebagai medium perantaraan bagi menyelesaikan krisis dan pertikaian,” katanya.

Untuk rekod, Presiden UMNO Datuk Seri Ahmad Zahid Hamidi baru-baru ini sekali lagi mengumumkan mereka akan mempertahankan semua kerusi Parlimen dan Dewan Undangan Negeri (DUN) yang dimenangi parti itu pada PRU-14 lalu.

Anak murid Ketua Pembangkang Datuk Seri Anwar Ibrahim itu juga berkata tidak akan berkompromi pembahagian kerusi dengan PN, malah menyatakan keyakinan akan menyapu bersih semua kerusi yang ditandingi parti itu.

Zahid juga berkata Kerajaan ‘Keluarga Malaysia’ yang dipimpin Perdana Menteri (PM) Datuk Seri Ismail Sabri Yaakob hanya berbentuk sementara sahaja dan akan bertukar apabila UMNO kembali menjadi dominan nanti di Putrajaya.


Kon sangkut di kepala

Seorang pelajar lelaki sebuah sekolah rendah di Pontian, Johor mengalami detik cemas apabila sebuah kon terlekat di kepalanya.

Komander Operasi Pegawai Bomba Kanan (PBK II) dari Balai Bomba dan Penyelamat (BBP) Pontian, Mohd Ezal Azma, berkata pihaknya menerima panggilan kecemasan jam 1.28 tengah hari dan dengan bantuan enam anggota, kon itu dipotong dengan peralatan khas dan dapat dikeluarkan 26 minit kemudian.

“Difahamkan pelajar berusia 10 tahun bersekolah sesi pagi dan kejadian berlaku ketika dia hendak pulang ke rumah.

“Ketika bermain bersama rakan lain dalam kawasan sekolah, mangsa memasukkan kon ke kepalanya yang mengakibatkan gagal dikeluarkan,” katanya menurut BH.


Najib dalam penjara, UMNO akan dihukum pada PRN: Zaid

Jika gagal membebaskan Datuk Seri Najib Razak sebelum berlangsungnya enam Pilihan Raya Negeri (PRN), UMNO akan dihukum nanti.

Bekas peguam Najib, Datuk Zaid Ibrahim mendakwa akar umbi UMNO akan bertindak luar kawalan sekiranya permohonan pengampunan bekas perdana menteri itu tidak dipercepatkan dan ahli-ahli parti akan mengungkit janji diberikan semasa Perhimpunan Agung UMNO 2023 baru-baru ini.

“Tiada langsung. Mereka hanya berjanji kepada ahli-ahli parti bahawa mereka akan melakukan apa sahaja untuk Najib. Sebab itu UMNO tidak akan beroleh keputusan yang baik pada PRN akan datang.

“Ahli-ahlinya akan bertanya janji-janji mana yang dibuat UMNO akan ditepati kali ini,” ciapnya di Twitter hari ini.

Zaid mengulas mengenai kenyataan Perdana Menteri, Datuk Seri Anwar Ibrahim semalam bahawa Suruhanjaya Pencegahan Rasuah Malaysia tidak menemui sebarang bukti kesalahan jenayah yang didakwa dilakukan Hakim Mahkamah Rayuan, Datuk Mohd Nazlan Mohd Ghazali ketika mengendalikan kes SRC International Sdn Bhd membabitkan Najib.

Bekas Menteri di Jabatan Perdana Menteri (Hal Ehwal Undang-undang dan Pembaharuan Kehakiman) itu berpandangan, alasan- yang digunakan itu boleh digunakan oleh kerajaan untuk membantah permohonan pengampunan diraja Najib.

Beliau turut memberi contoh di Amerika Syarikat (AS) di mana bekas presidennya, Barack Obama meringankan hukuman 35 tahun penjara kepada bekas anggota tentera, Chelsea Manning kerana membocorkan sebanyak 75,000 dokumen berkaitan tentera.

“Obama menyatakan hukuman itu keterlaluan dan Manning dibebaskan atas dasar kepentingan nasional. Bagaimanapun, Obama tidak mempertikaikan kecekapan tribunal tentera atau hakim-hakim yang terlibat,” jelasnya.

Zaid menambah, seorang lagi bekas Presiden AS, Gerald Ford juga pernah memberi pengampunan kepada Richard Nixon yang menjadi presiden sebelumnya kerana mahu perdamaian nasional.

Menurut beliau, Ford bersetuju dengan tindakan Kongres AS mendakwa Nixon ekoran Skandal Watergate namun beliau berpandangan pengampunan perlu diberikan.

“Selain itu, bekas Presiden Afrika Selatan, Nelson Mandela dan Frederik Willem de Klerk juga memberi pengampunan kepada semua individu yang melakukan jenayah semasa era aparteid bagi membina semula negara,” katanya.

Sebaliknya, Zaid berkata, UMNO tidak cuba meyakinkan rakyat tentang mengapa Najib patut diampunkan dan para pemimpin parti itu tidak berusaha menunjukkan mereka benar-benar serius.

Menurut beliau, tiada penjelasan lanjut mengenai keadaan yang membolehkan hukuman diringankan di mana ia boleh membawa kepada pengampunan atau isu-isu yang perlu diambil kira untuk mendapatkan pengampunan.

“Apa yang jelas UMNO tidak langsung menyatakan menjaga Najib patut diampunkan, selain daripada menyediakan memorandum memohon campur tangan istana (yang tidak pernah didedah atau diperjelaskan kepada umum,” jelasnya.


Cegah kepercayaan roh orang mati masuk jasad lain: Mufti P.Pinang

Pihak berkuasa agama Islam digesa untuk mengambil tindakan segera bagi mencegah kepercayaan kepada inkarnasi atau konsep penjelmaan semula, iaitu pemindahan roh orang mati ke jasad lain, dalam kalangan masyarakat Islam di negara ini.

Mufti Pulau Pinang Datuk Seri Dr Wan Salim Wan Mohd Noor berkata tindakan segera itu perlu dibuat, berikutan tular video seorang pendakwah bebas berhubung kandungan ceramahnya yang menyebut mengenai perpindahan roh kepada jasad manusia yang masih hidup.

“Kepercayaan kepada inkarnasi iaitu perpindahan roh seorang yang telah meninggal dunia kepada seorang lain yang hidup adalah karut dan merupakan satu perkara khurafat, yang tidak bersandar kepada sebarang dalil.

“Ia dipegang oleh penganut agama Hindu, Buddha, kaum Maya di Amerika Latin, beberapa golongan Syiah di Lubnan dan Syria, juga oleh tarikat tadauf tertentu yang ekstrem.

“Sehubungan itu, saya minta pihak berkuasa agama Islam termasuk Menteri di Jabatan Perdana Menteri, Jabatan Kemajuan Islam Malaysia (Jakim) dan jabatan-jabatan agama negeri hendaklah memandang serius tentang isu ini dan ambil tindakan segera bagi mencegahnya,” katanya dalam kenyataan hari ini.

Wan Salim berkata demikian bagi mengulas video berdurasi lebih 10 minit, di mana pendakwah bebas itu menyatakan bahawa gurunya pernah menyebut contoh bahawa Allah mencipta roh yang boleh berpindah-pindah.

Mengulas lanjut, Wan Salim berkata berdasarkan perspektif Ahli Sunnah Wal Jamaah, inkarnasi adalah satu akidah yang palsu dan menyeleweng daripada landasan agama Islam yang sebenar, kerana bertentangan dengan nas-nas al-Quran dan Sunnah Nabawiyah.

Katanya malah menurut ajaran Islam roh tidak berpindah dari satu jadad ke jasad yang lain kerana roh seseorang adalah khusus untuk dirinya sahaja dan tidak dikongsi oleh sesiapapun selepas kematiannya, tiada dalil yang menyokong akidah yang palsu ini.

“Umat Islam diingatkan bahawa kepercayaan kepada perkara-perkara ghaib atau metafizika mestilah bersandar kepada dalil yang sahih, sedangkan kepercayaan kepada penjelmaan roh ini tiada dalil sama sekali sama ada daripada ayat al-Quran mahupun sunnah yang sahih,” katanya.

Beliau berkata menurut Islam, roh seseorang bermula ketika ia berada di dalam rahim ibunya dan setelah berpisah dengan jasad disebabkan kematian, roh berpindah ke alam barzakh sebelum dibangkitkan serta disatukan semula dengan jasadnya pada hari kiamat, seterusnya akan berakhir di syurga atau neraka.

Menurutnya sesiapa yang cuba menyebarkan akidah yang sesat itu kepada masyarakat Islam, perlu diberi amaran dan jika terus berdegil maka hendaklah dibawa ke Mahkamah Syariah untuk diadili menurut undang-undang sedia ada.

“Selain itu, individu tersebut juga perlu disekat daripada menyampaikan ceramah dan kuliah di masjid atau surau, demi memelihara akidah umat Islam daripada kesesatan kerana terpengaruh dengan ajaran karut berkenaan,” katanya. – Bernama


Saya berhenti sementara dari PAS, tak akan sertai UMNO: Khairuddin

Ahli Parlimen Kuala Nerus Datuk Dr Mohd Khairuddin Aman Razali, yang mengisytiharkan keluar daripada PAS serta-merta dua hari lalu, malam tadi berkata beliau hanya berhenti sementara sebagai ahli parti itu.

Selain tidak akan melepaskan jawatan Ahli Parlimen (MP), beliau juga menegaskan tidak akan sama sekali menyertai UMNO atau bersedia menubuhkan sebuah parti baharu.

Dalam temu bual khas Ruang Bicara di Bernama TV, malam tadi, beliau berkata ada perkara yang beliau tidak boleh nyatakan dan betulkan selagi masih berada di dalam PAS kerana parti mempunyai perlembagaan dan disiplin sendiri.

“Ada banyak kecelaruan dalam parti , saya tidak salahkan ahli, ini bukan isu membabitkan ahli akar umbi atau kepemimpinan di kawasan atau bukan Dewan Undangan Negeri (DUN), negeri tetapi ini isu pengurusan parti peringkat pusat.

“Saya sudah cuba betulkan di peringkat Jawatankuasa Pusat, melalui jawatan saya sebagai Pengarah Institut Strategik PAS Pusat dan ahli Majlis Syura Ulamak selaku Setiausaha.

“Segalanya perkara sudah saya bawa melalui saluran yang ada dan kemukakan dan bincangkan secara dalaman, tetapi dibocorkan dan menjadi fitnah kepada saya, sedangkan sebagai ahli parti saya menjalankan tanggungjawab dan saluran yang ada tetapi kemuncaknya digugurkan dan akhirnya saya mengambil keputusan berhenti sementara daripada PAS,” katanya.

Khairuddin menjelaskan beliau bukannya meninggalkan terus parti itu sebaliknya akan kembali semula kepada PAS apabila tiba masa sesuai selepas misinya selesai dan diterima semula parti.

“Saya berhenti menjadi ahli ada tujuan dan matlamat tertentu yang mana saya akan mengukur keadaaan dari masa ke semasa, sehingga berjaya mengajak PAS membetulkan kepemimpinan parti dan parti menang dengan cara terbaik.

“Saya tidak akan masuk UMNO,…selagi UMNO menjadi rakan dalam Muafakat Nasional (MN), saya boleh mesra selagi UMNO terus mengikut dasar dipersetujui MN… kekal bersama menjalankan budaya politik matang sejahtera,” katanya.

Bekas Setiausaha Majlis Syura Ulamak PAS itu berkata beliau akan ‘membayar’ kifayah sumpah baiah yang dibuat sebagai MP parti itu.

Ditanya sama ada tindakan beliau meninggalkan parti sebab merajuk selepas beliau digugurkan sebagai Ahli Jawatankuasa Pusat parti, katanya beliau tidak merajuk dan jika merajuk sekali pun beliau sudah bertindak seawal digugurkan sebagai AJK PAS Pusat.

“Saya mengambil tindakan membakar diri kerana saya sayangkan PAS dan ahli PAS…saya sudah bersama PAS kira-kira 33 tahun sejak usia 16 tahun lagi.

“Apa mereka nak cakap itu hak mereka, saya cuma mahu memberikan pesanan AJK untuk buat yang terbaik dan jangan sia-sia kesempatan yang ada, gunakan mesyuarat dan muktamar akan datang untuk bawa cadangan dan betulkan parti bukannya bersikap menafikan atau ‘sindrom denial ‘ dan menyorok.

“Biar kita malu sekarang, tetapi tujuan asal kita kekal menjadi untuk membawa Islam secara bersama dan berkongsi keluarga dalam pemerintahan,” katanya menjelaskan tindakan keluar parti itu bagi membolehkan beliau membetulkan PAS dari luar.

“Apa yang berlaku kerana kesilapan menguruskan kepemimpinan parti yang mana beberapa kali sudah dibetul dan ditegur…apabila ia tidak diendahkan, maka kita tidak berjaya dalam dua pilihan raya kerana tidak ada barokah,” katanya.

Beliau menegaskan, MN yang dicapai bersama UMNO melalui jalan yang panjang dan mengikut perlembagaan parti sebaliknya kerjasama dengan Perikatan Nasional (PN) berlaku sebaliknya.

“Kerjasama dengan PN ditandatangani oleh Presiden parti dan disaksikan beberapa AJK PAS Pusat tidak melalui keputusan AJK PAS Pusat atau disahkan Majlis Syura Ulama mahupun Muktamar PAS.

“Namun, kerjasama dengan PN ini sudah saya perbetulkan sebab itu kita gunakan slogan pertahankan MN dan perkasakan PN,” katanya.


PN janji kembalikan Johor ke zaman kegemilangan: Muhyiddin

Johor mampu kembali menjadi negeri terkehadapan dalam pelbagai sektor, termasuk pembangunan ekonomi, agrikultur, pelancongan dan sebagainya jika Perikatan Nasional (PN) menang Pilihan Raya Negeri (PRN) 12 Mac ini.

Sehubungan itu, Pengerusi PN, Tan Sri Muhyiddin Yassin berkata bangsa Johor wajar memberi peluang dan kepercayaan kepada PN untuk mengembalikan negeri itu ke zaman kegemilangannya.

Serentak itu beliau memberi jaminan akan menjadikan Johor lebih baik daripada sekarang sekiranya mampu membentuk kerajaan negeri selepas PRN ini.

Katanya komitmen PN adalah untuk merangsang pertumbuhan semula ekonomi Johor, menggalakkan pelaburan di negeri itu, menyediakan pekerjaan, meringankan beban kos sara hidup dan meningkatkan pendapatan rakyat seperti yang terkandung dalam Ikrar PN Untuk Johor.

Beliau menekankan pentingnya nilai integriti dan amanah dalam kepimpinan kerajaan kerana hanya pemimpin yang berintegriti dan beramanah dapat memacu kemajuan negeri dan negara, tanpa sebarang ketirisan, pembaziran, dan penyelewengan.

“Barulah rakyat dapat merasa erti pembangunan, kemajuan dan kestabilan yang sebenar,” katanya pada Majlis Dialog Bersama Pengerusi Majlis Pemulihan Negara (MPN) dan Menteri-Menteri Berkaitan Ekonomi di Pulai Spring Resort, Kulai, hari ini.

Muhyiddin yang pernah menjadi Menteri Besar Johor selama 10 tahun berkata negeri itu mempunyai potensi besar untuk dimajukan tetapi tidak digilap sebaiknya ketika ini.

“Johor ini adalah sebuah negara yang berpotensi tinggi untuk dimajukan, saya arif tentang ini kerana pernah menjadi Menteri Besar hampir 10 tahun kira-kira 30 tahun yang lalu.

“Saya boleh beri jaminan sekiranya PN mampu membentuk kerajaan negeri yang baharu, dengan berbekalkan nasihat dan pengalaman yang dimiliki, kita akan jadikan Johor lebih baik daripada sekarang dari pelbagai aspek mencakupi bidang ekonomi, sosial dan budaya,” katanya.

Hadir sama Menteri Kanan Perdagangan Antarabangsa dan Industri Datuk Seri Mohamed Azmin Ali dan Menteri di Jabatan Perdana Menteri (Hal Ehwal Ekonomi), Datuk Seri Mustapa Mohamed.

Seorang tetamu yang hadir pada Majlis Dialog Bersama Pengerusi Majlis Pemulihan Negara (MPN) dan Menteri-Menteri Berkaitan Ekonomi di Pulai Spring Resort, Kulai, hari ini, bertanya kepada Tan Sri Muhyiddin Yassin apa jaminan PN akan berlaku adil kepada semua kaum.

Menjawab soalan seorang tetamu pada majlis itu, Muhyiddin yang juga Pengerusi MPN berkata:

“Rekod saya sebagai Perdana Menteri Kerajaan Perikatan Nasional, saya tidak pernah bertanya apa kaum orang yang menerima vaksin, bakul makanan dan pelbagai bentuk bantuan dan pakej rangsangan ekonomi yang keseluruhannya berjumlah RM530 bilion. Semua dibantu dan dilayan secara adil dan saksama.

“Prinsip Perikatan Nasional sebagai sebuah kerajaan yang berintegriti, cekap dan prihatin ialah membantu semua rakyat tanpa mengira kaum. Tiada seorang pun yang akan dibiarkan ketinggalan walau apa kaum dan agamanya. Ini komitmen saya dan PN.”

Muhyiddin yang juga Ahli Parlimen Pagoh berharap, langkah pemulihan perlu disegarakan termasuk pembukaan sempadan agar ekonomi di negeri ini akan semakin pulih.

Menurutnya, Johor adalah negeri yang paling terkesan akibat langkah menutup sempadan sehingga menjejaskan kelangsungan hidup penduduk rakyat negeri itu yang berulang-alik bekerja di Republik Singapura sebelum ini.

Pengerusi Perikatan Nasional yang juga Pengerusi Majlis Pemulihan Negara berucap pada Majlis Dialog Bersama Pengerusi MPN dan Menteri-Menteri Berkaitan Ekonomi di Pulai Spring Resort, Kulai, hari ini, 5 Mac 2022.


Saya terima dua tawaran bertanding Parlimen, kata bekas KM Melaka dipecat UMNO

Datuk Seri Idris Haron yang dipecat UMNO semasa krisis politik di Melaka sebelum ini mengakui ada menerima dua tawaran untuk bertanding kerusi Parlimen pada Pilihan Raya Umum Ke-15 (PRU-15) nanti.

Bagaimanapun, bekas Ketua Menteri Melaka itu tidak mendedahkan parti mana yang membuat tawaran kepadanya untuk bertanding dan masih menimbang sama ada untuk menerimanya atau tidak.

“Pelawaan itu adalah untuk Parlimen Tangga Batu yang mana mereka bertanyakan kesudian saya untuk bertanding jika ditawarkan. Saya masih memikirkan perkara ini kerana hendak lihat latar belakang parti, sentimen rakyat, suasana politik semasa, jentera untuk bekerja dan sebagainya.

“Saya juga mahu melihat calon-calon yang diketengahkan parti lain. Saya mungkin akan sertai PRU15 sekiranya calon yang diletakkan tidak berkaliber, tidak berdaya harap selain mengamalkan politik wang.

“Rakyat wajar diberikan pilihan yang lebih baik bagi membawa suara rakyat ke peringkat Parlimen sekiranya calon yang bertanding diletakkan secara semborono saja,” katanya dipetik laporan Utusan Malaysia hari ini.

Pada Pilihan Raya Negeri (PRN) Melaka lalu, Idris yang bertanding atas tiket Pakatan Harapan (PH) selepas dipecat daripada UMNO tewas kepada calon Barisan Nasional (BN), Fairul Nizam Roslan dengan majoriti 2,992 undian.

Beliau merupakan salah seorang daripada empat Ahli Dewan Undangan Negeri (ADUN) kerajaan yang menarik sokongan terhadap kepemimpinan Ketua Menteri, Datuk Seri Sulaiman Md. Ali.


Ringgit dibuka rendah berbanding dolar, tren menyusut

Ringgit dibuka rendah berbanding dolar AS hari ini berikutan mata wang Amerika Syarikat (AS) itu kekal kukuh susulan kenyataan daripada Pengerusi Rizab Persekutuan (Fed) AS Jerome Powell yang menyokong kepada kadar faedah tinggi.

Pada 9 pagi, mata wang tempatan merosot kepada 4.6400/6430 berbanding dolar AS daripada 4.6385/6430 pada Jumaat lepas, lapor Bernama.

Powell menegaskan sokongannya kepada kadar “tinggi untuk tempoh lebih lama” di Jackson Hole Symposium pada Jumaat lepas, yang terus menyokong dolar AS, kata seorang penganalisis.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka terus diniagakan dalam jajaran kecil berikutan Fed dijangka mengekalkan pendirian dasar monetarinya yang terhad.

Dalam perkembangan lain, katanya data Indeks Harga Pengguna (IHP) terkini bagi Malaysia, yang mencapai dua peratus pada Julai, menunjukkan bahawa Bank Negara Malaysia akan mengekalkan Kadar Dasar Semalaman yang stabil pada tiga peratus untuk baki 2023.

“Sehubungan itu, permintaan terhadap dolar AS dijangka kekal positif dalam persekitaran ketidaktentuan ekonomi global yang meningkat, terutamanya di China, berikutan peserta pasaran akan mencari perlindungan dalam mata wang selamat.

“Ringgit dijangka berada antara RM4.63 dan RM4.65 berbanding dolar AS hari ini,” katanya kepada Bernama.

Sementara itu, ringgit dibuka kebanyakannya rendah berbanding sekumpulan mata wang utama.

Mata wang tempatan merosot berbanding euro kepada 5.0126/0158 daripada 5.0054/0103 pada Jumaat lepas dan susut berbanding pound kepada 5.8441/8479 daripada 5.8385/8441, bagaimanapun meningkat berbanding yen Jepun kepada 3.1670/1693 daripada 3.1757/1790 sebelum ini.

Pada masa yang sama, ringgit diniagakan bercampur-campur berbanding mata wang ASEAN lain.

Ia merosot berbanding dolar Singapura kepada 3.4246/4273 daripada 3.4202/4238 pada Jumaat lepas dan susut berbanding rupiah Indonesia kepada 303.3/303.7 daripada 303.2/303.7 sebelum ini.

Bagaimanapun, mata wang tempatan naik berbanding baht Thailand kepada 13.2081/2223 daripada 13.2121/2309 pada Jumaat lepas dan tidak berubah berbanding peso Filipina kepada 8.20/8.21.


Kapal penyelidik, pengawal pantai China didakwa ceroboh ZEE Malaysia

Sebuah kapal penyelidik ‘Da Yang Hao’ milik Kementerian Sumber Asli China dilaporkan menceroboh Zon Ekonomi Eksklusif (ZEE) Malaysia malam tadi, sambil diiringi sebuah kapal pengawal pantai negara itu.

Pengguna Twitter yang juga pemerhati Laut China Selatan, Duan Dang yang popular dengan ‘membekalkan maklumat risikan terbuka’ menyoroti pencerobohan kapal China itu dari Vietnam, kelmarin, sebelum memasuki perairan Malaysia semalam.

Menurut Duan Dang, data penjejakan kapal menunjukkan Da Yang Hao memasuki pelantar benua dan ZEE Malaysia malam tadi selepas menceroboh Terumbu Fiery Cross di Kepulauan Spratly. Terumbu itu dituntut China, Filipina, Taiwan dan Vietnam.

Sekurang-kurangnya sebuah kapal badan Pengawasan Sumber Perikanan Vietnam membayangi pergerakan Da Yang Hao, namun berhenti setelah kapal China itu memasuki wilayah ZEE Malaysia.

Dua kapal pengawal pantai China (CCG) 6307 dan Haijing 5202 yang pernah menceroboh perairan wilayah Malaysia dan Indonesia sebelum ini dilaporkan mengawal pergerakan kapal penyelidik itu.

Selepas memasuki perairan Malaysia, Dan Yang Hao menuju ke kapal eksplorasi dikendalikan Petronas di kawasan berbentuk ‘U’ dalam wilayah ‘garisan sembilan tanda putus’ yang dituntut Beijing. Tuntutan China itu tidak pernah diiktiraf oleh Malaysia dan mahkamah antarabangsa.

Sehingga jam 2:20 UTC kedudukan Da Yang Hao dengan West Capella hanya kira-kira 50 batu nautika.

West Capella, milik Seadrill yang dikendalikan London dan diberi kepada Petronas secara kontrak dan berada di wilayah yang menjadi pertikaian di Laut China Selatan. Pada Oktober 2019, kapal itu mula menggerudi kawasan blok minyak dan gas ND4 di pesisir pantai Sabah, sebelum berpindah ke ND2 dan ND1.

Kapal CCG sebelum ini dilaporkan beberapa kali menganggu operasi West Capella memaksa Tentera Laut Diraja Malaysia (TLDM) menghantar kapal pemusnah peluru berpandu KD Jebat dan KD Kelantan untuk melakukan kawalan, menyebabkan kapal CCG 5203 beredar.

Tentera Udara Diraja Malaysia dan Tentera Udara Amerika Syarikat mengadakan latihan bersama di Laut China Selatan pada 24 September 2021.

Pada 24 September lalu, Tentera Udara Amerika Syarikat menggunakan pesawat pengebom B-52 dari Guam dalam latihan bersama Tentera Udara Diraja Malaysia (TUDM).

Duan Dang juga mendakwa sebuah lagi kapal CCG 6305 menuju ke ZEE Indonesia di mana kapal Haiyang Dizhi 10 melakukan penyelidikan sejak beberapa minggu lalu, tanpa bantahan Jakarta.

Pada Jumaat, kapal pengangkut USS Ronald Reagan dan kapal penjejak USS Shiloh memasuki Laut China Selatan setelah melalui Selat Melaka.


Azalina layak dilantik jadi Peguam Negara kerana PH juga sokong

Bekas Timbalan Speaker Dewan Rakyat, Datuk Seri Azalina Othman Said layak dilantik sebagai Peguam Negara baharu kerana turut mendapat sokongan blok pembangkang, Pakatan Harapan.

Cadangan tersebut dilontar seorang pemimpin veteran UMNO, Tan Sri Shahrir Samad selepas pengumuman Azalina dilantik Penasihat Khas Perdana Menteri (PM) bagi hal ehwal undang-undang dan hak asasi manusia baru-baru ini, malah PH juga tidak ditolak akan memberi sokongan penuh kepada lantikan tersebut.

“Bagi saya, Azalina layak sangat dilantik sebagai peguam negara supaya negara boleh berubah kepada pemisahan peranan Peguam Negara (sebagai anggota Jemaah Menteri dan penasihat undang-undang kerajaan) dengan peranan pendakwa raya,” katanya dalam satu hantaran di Facebooknya hari ini.

Untuk rekod, Azalina merupakan salah seorang daripada 15 Ahli Parlimen (MP) yang menarik sokongan terhadap Tan Sri Yassin Muhyiddin dan bertindak meletak jawatan sebagai Timbalan Speaker.

PM Datuk Seri Ismail Sabri Yaakob mengumumkan pelantikan MP Pengerang itu sebagai penasihatnya, malah sebelum ini spekulasi juga mengatakan Datuk Seri Najib Razak bakal dilantik sebagai penasihat ekonomi kepada Naib Presiden UMNO itu.

Sebelum ini, Azalina juga mendapat sokongan daripada pembangkang yang menyarankan beliau dimasukkan ke Kabinet, bagaimanapun namanya tidak tersenarai dalam Jemaah Menteri.

Terdahulu, Setiausaha Agung DAP Lim Guan Eng mengesahkan Timbalan Pengerusi Nasional parti itu, Gobind Singh Deo sudah bertemu dengan Azalina dalam usaha mengangkatnya sebagai Speaker Dewan Rakyat, menggantikan Datuk Azhar Harun.

PH nampaknya sudah terlupa penglibatan Azalina dalam isu 1Malaysia Development Berhad (1MDB) semasa era pentadbiran Najib.

Pemimpin veteran DAP Lim Kit Siang pernah membuat tuduhan mengatakan Azalina menjadikan Parlimen dikawal oleh kerajaan. Ketika itu Azalina adalah Menteri di Jabatan Perdana Menteri di bawah pentadbiran Barisan Nasional (BN).

Kata Kit Siang, Azalina melakukan kesilapan itu pada hari pertama Parlimen bersidang dengan berkata PM (ketika itu) Najib mempunyai ‘hak’ untuk menjawab soalan berhubung 1MDB dan ‘derma’ RM2.6 bilion apabila beliau memilih berbuat demikian.

“(Azalina) melakukan satu penghinaan kepada Parlimen dengan mendakwa bahawa Perdana Menteri mempunyai hak untuk memilih bila beliau mahu menjawab soalan mengenai 1MDB,” kata Kit Siang.

DAP juga pernah menuduh Azalina melakukan penghinaan dua kali terhadap Parlimen dalam kes membabitkan skandal 1MDB dan Jawatankuasa Kira-Kira Wang Negara (PAC).

Kata DAP, Azalina berbohong ketika menjawab persoalan dibangkitkan Guan Eng bahawa anggota PAC diberitahu mengenai baris yang dihapuskan dalam Laporan PAC mengenai 1MDB.

Sekiranya Azalina dilantik sebagai Peguam Negara baharu, dijangka pembangkang, PH juga tidak bermasalah untuk menyokong pelantikan tersebut memandangkan persefahaman yang sudah dimerterai antara kerajaan dan PH.


Sumber air terkumpul mengalir laju di cerun punca banjir: MB Kedah

Sumber air yang terkumpul banyak di Gunung Inas, dekat sini yang mengalir turun dengan laju di sudut cerun yang curam dipercayai menyebabkan berlakunya kejadian banjir dan fenomena kepala air di Baling, Isnin lepas.

Menteri Besar Kedah Datuk Seri Muhammad Sanusi Md Nor berkata kesimpulan itu berdasarkan tinjauan udara yang dilakukan bersama Polis Diraja Malaysia (PDRM) semalam di kawasan gunung itu yang turut mendapati tiada pecahan takungan air seperti yang didakwa, lapor Bernama.

“Saya berpeluang menaiki helikopter PDRM untuk meninjau kawasan bencana dan dapat melihat secara menyeluruh laluan aliran air yang berpunca dari Gunung Inas sehingga kawasan bencana dan Pekan Kupang.

“Pemerhatian mata kasar dari udara, saya dapati air terkumpul begitu banyak dalam satu masa dan terdapat berpuluh-puluh lorong yang terbentuk di Gunung Inas yang mengalir ke bawah di sudut cerun yang sangat curam dan menyebabkan air bergerak begitu laju di Lata Celak ini dalam tempoh serentak,” katanya dalam kenyataan hari ini.

Muhammad Sanusi berkata pada tinjauan itu, beliau mendapati takungan yang dibina di kawasan tanaman Musang King masih ada, dan takungan tempat pengumpulan air untuk dipam masuk ke kolam berkenaan juga tidak pecah.

Muhammad Sanusi berkata pokok-pokok besar di sepanjang aliran air di gunung itu juga masih ada dan tidak ditebang sewaktu ladang hutan tanaman durian Musang King dibangunkan.

Menurutnya, kesimpulan pada masa ini sebelum mendapat laporan daripada jabatan teknikal seperti Jabatan Pengairan dan Saliran (JPS) dan Jabatan Mineral dan Geosains Malaysia (JMG) ialah aliran air bergerak begitu laju di cerun yang curam daripada sumber air yang terlalu banyak dan bercantum menjadi satu di aliran Lata Celak yang mengalir ke Sungai Kupang.

Dalam kejadian kira-kira pukul 4 petang Isnin lepas, banjir dan fenomena kepala air di Baling mengakibatkan tiga nyawa terkorban dan lebih 1,400 penduduk dipindahkan ke tiga pusat pemindahan selain 15 rumah musnah dihanyutkan arus deras.


Perdana Menteri! Sila betulkan fakta pengampunan anda, kata peguam

Seorang peguam menyanggah kenyataan Perdana Menteri Datuk Seri Anwar Ibrahim berhubung pengampunan yang diberi oleh Sultan Muhammad V ketika menjadi Yang di-Pertuan Agong pada 2018.

Menurut dokumen Perintah Pengampunan dan Pembebasan Serta Merta Anwar yang dikongsikan Rafique Rashid di akaun media sosial beliau, Anwar yang juga Presiden PKR itu sebenarnya dua kali memohon kepada Lembaga Pengampunan pada 2015 dan 2017 untuk diampunkan, namun kedua-dua rayuan tersebut ditolak.

Mahkamah Persekutuan pada Februari 2015 mengekalkan keputusan Mahkamah Rayuan yang menjatuhkan hukuman penjara lima tahun kepada Anwar selepas didapati bersalah atas tuduhan liwat.

Berdasarkan dokumen itu, Mesyuarat Lembaga Pengampunan Bagi Wilayah-Wilayah Persekutuan Kuala Lumpur, Labuan dan Putrajaya pada 16 Mac 2015 dan 27 Februari 2017 menimbang rayuan banduan dan fakta-fakta kes tersebut.

Bagaimanapun, Lembaga Pengampunan menasihatkan supaya hukuman penjara lima tahun yang dikenakan terhadap Anwar hendaklah diteruskan.

“Dan bahawasanya adalah munasabah pada hemat Beta, belas kasihan patut diberi kepada Anwar Ibrahim,” demikian menurut dokumen yang mempunyai tandatangan Tun Dr Mahathir Mohamad sebagai Perdana Menteri pada masa itu, seperti dilapor MalaysiaNow.

Seterusnya dokumen itu disambung dengan perintah baginda supaya Anwar diberi pengampunan penuh dan dianggap sebagai seorang yang tidak pernah melakukan apa-apa kesalahan serta diberi pembebasan serta-merta.

Menurut Rafique, dokumen ini jelas menunjukkan Anwar membuat permohonan pengampunan sebelum ini, cumanya ia ditolak.

“Perdana menteri, sila betulkan fakta. Lembaga Pengampunan terletak di bawah Artikel 42 Perlembagaan Persekutuan. Dalam apa jua keadaan, jelas menunjukkan anda sebanyak dua kali, pada 2015 dan 2017, cuba mendapatkan pengampunan tetapi tidak berjaya,” kata Rafique.

Tambah beliau, rayuan pengampunan ini hanya melibatkan kes liwat kedua dan tidak termasuk kes salah guna kuasa ketika menjadi Timbalan Perdana Menteri pada 1998.

“Itu masih kekal sebagai kesalahan yang mana hukuman telah dijalankan,” katanya.

Di Dewan Rakyat hari ini, Anwar menjelaskan beliau tidak memohon pengampunan sebaliknya ia adalah insiatif daripada Sultan Muhammad V.

Katanya, Sultan Muhammad yang aktif mengikuti perkembangan perbicaraan kesnya telah menelefon untuk memaklumkan sendiri bahawa beliau akan diberi pengampunan penuh.

“Saya tidak mohon pengampunan kerana saya dihukum, biar ini jelas dalam rekod. Kita bantah penghakiman yang melanggar prinsip hukum mengada-adakan kes.

“Yang mengambil inisiatif itu ialah Yang di-Pertuan Agong pada ketika itu,” kata Anwar di Dewan Rakyat semalam, (20 Disember 2022).

Semalam Ketua Pembangkang Hamzah Zainuddin mencabar Anwar mengambil tindakan terhadap media antarabangsa yang mengeluarkan laporan hingga boleh mencemarkan imej negara.

Beliau menggunakan contoh laporan media dari Itali Agenzia Nova yang menerbitkan artikel bertajuk “First Full-blown Homosexual Elected Prime Minister in an Islamic Country”.

Dokumen pengampunan Datuk Seri Anwar Ibrahim yang dikongsi seorang peguam, Rafique Rashid di laman media sosial beliau.


Pencarum LTAT boleh keluar wang kerjakan haji, belajar mulai esok

Pencarum Lembaga Tabung Angkatan Tentera (LTAT) boleh mengeluarkan caruman bagi tujuan mengerjakan ibadah haji dan melanjutkan pengajian di universiti awam tempatan mulai esok (15 April), kata Menteri Kanan Pertahanan Datuk Seri Hishammuddin Hussein.

Bagi pencarum yang ingin membuat pengeluaran haji, mereka perlu mengemukakan surat pengesahan tawaran mengerjakan haji daripada Lembaga Tabung Haji dan telah mencarum sekurang-kurangnya 15 tahun dengan LTAT serta jumlah maksimum yang boleh dikeluarkan ialah RM10,000.

“Pengeluaran untuk tujuan pendidikan pula, pencarum yang mengikuti dan melanjutkan pengajian peringkat Diploma, Ijazah, Ijazah Sarjana atau Doktor Falsafah di universiti awam tempatan boleh mengeluarkan jumlah maksimum RM3,200 bagi pembayaran yuran pendaftaran pengajian untuk semester pertama.

“Kedua-dua kemudahan ini hanya dibenarkan sekali sahaja sepanjang perkhidmatan,” katanya pada sidang media selepas majlis penyampaian sumbangan Aidilfitri di Kementerian Pertahanan di sini, hari ini.

Memetik Bernama, beliau berkata kementerian turut bersetuju untuk menaikkan kadar Elaun Persinggahan Pelabuhan Luar Negara kepada anak kapal Tentera Laut Diraja Malaysia (TLDM) dari RM20 kepada RM50 sehari.

Sementara itu, Hishammuddin memaklumkan Jabatan Perkhidmatan Awam telah mengesahkan inisiatif terbaharu Faedah Gantian Cuti Rehat (FGCR) yang diberikan kepada penjawat awam akan turut dinikmati anggota Angkatan Tentera Malaysia (ATM).

Beliau berkata dengan kemudahan itu, anggota ATM yang berumur 45 tahun yang akan menamatkan perkhidmatan bakal menikmati FGCR yang dinaikkan daripada maksimum 150 hari kepada 160 hari.

“Anggota terlibat juga dibenarkan menikmati bayaran pendahuluan yang bersamaan dengan 80 hari cuti tanpa perlu menunggu sehingga benar-benar tamat perkhidmatan,” katanya.

Menurut Hishammuddin, beliau juga mengarahkan Jabatan Hal Ehwal Veteran agar mempercepatkan pengagihan Bantuan Khas Kewangan (BKK) berjumlah RM350 kepada veteran ATM yang belum menerimanya.

“Ini kerana terdapat ramai veteran ATM yang memberi komen di laman sosial mengadu mereka belum menerima bantuan BKK seperti yang diumumkan dalam pembentangan Bajet 2022 tahun lepas,” katanya.


Indonesia catat rekod hampir 30,000 kes positif Covid-19 dalam 24 jam

Gelombang kedua pandemik Covid-19 kini menular dengan pantas di Indonesia, menyebabkan khemah sementara yang didirikan di luar hospital semakin sesak dibanjiri pesakit, bilik mayat penuh, manakala kakitangan perubatan semakin tertekan.

Situasinya amat kritikal sekali dengan jumlah warga di negara keempat paling ramai penduduk di dunia itu, dijangkiti virus Covid-19 terus meningkat.

Negara itu hari ini melaporkan kes harian paling tinggi sejak pesakit pertama dikesan Mac tahun lalu dengan mencatatkan 29,745 jangkitan, serta 558 kematian dalam tempoh 24 jam.

Kes positif keseluruhan di republik itu kini meningkat kepada 2,313,829 dengan 1,942,690 pesakit dikatakan sembuh.

“Sekarang kita mengalami gelombang jangkitan Covid-19 yang jauh lebih buruk daripada yang pertama dan penyebarannya semakin hari semakin teruk.

“Apabila laporan menyebut 63 pesakit meninggal dunia di sebuah hospital dalam masa dua hari akibat kekurangan bekalan oksigen, itu adalah petanda bahawa keadaan Covid-19 sudah amat runcing sekali di Indonesia,” kata seorang pegawai perubatan sebuah hospital di Jakarta, ibu negara yang menjadi ‘kilang virus’ terbesar di negara yang mempunyai populasi lebih 230 juta itu.

Susulan hospital dan khemah sementara yang tidak lagi dapat menampung jumlah pesakit Covid-19, Kementerian Hal Ehwal Agama Indonesia mengeluarkan perintah No.3/2021 berkaitan penggunaan semua asrama haji sebagai tempat pengasingan dan keperluan kecemasan yang lain.

Pemangku Ketua Pengarah Kementerian Haji dan Umrah Indonesia, Khoirizi Dasir berkata mereka telah diarah bekerjasama dengan Pasukan Petugas Covid-19, Angkatan Tentera Republik Indonesia (TNI), polis, gabenor dan agensi lain untuk menyediakan kemudahan di asrama haji.

Penggunaan asrama haji bagi menampung pesakit Covid-19 untuk pengasingan diri atau keperluan kecemasan lain hanya untuk sementara, katanya.

Sementara itu pakar epidemiologi Universiti Indonesia Pandu Riono menjelaskan pasukan khas Fakulti Perubatan Awam sudah menjangkakan varian Delta yang menyebabkan ‘tsunami’ Covid-19 di India, akan mencetuskan ‘kekacauan’ di Indonesia.

“Kami mengira penularan virus dua kali ganda. Apabila virus Delta menjadi dominan, penularannya akan cepat dan mengikuti corak yang dialami India.

“Ini memaksa sekatan awam yang ketat di Jawa dan Bali, tidak hanya menerapkannya di Jakarta yang menjadi wilayah dengan populasi paling padat,” katanya.

Mulai 3 Julai lalu hingga 20 Julai depan pemerintah Indonesia mengetatkan lagi protokol kesihatan Covid-19 dengan menguatkuasakan Pemberlakukan Pembatasan Kegiatan Masyarakat Darurat (PPKM Darurat) di Pulau Jawa dan Bali.

Sebelum ini Pertubuhan Palang Merah Indonesia menganggap negara bitu berada dalam malapetaka susulan peningkatan jangkitan akibat penularan varian Delta sehingga hospital tidak lagi mampu menampung pesakit.

“Setiap hari kita melihat varian Delta ini mendorong Indonesia lebih dekat ke bencana Covid-19,” kata Jan Gelfand, ketua perwakilan Persekutuan Palang Merah dan Bulan Sabit Merah Indonesia (IFRC).

Pemerintah Indonesia sebelum ini menyalahkan pergerakan orang ramai menjelang sambutan Hari Raya Puasa Mei lalu serta penularan varian Delta, sebagai punca kes positif Covid-19 meningkat. – Agensi


Tiga kanak-kanak antara lima mati ditembak dalam rumah

Jabatan Syerif menemui lima orang, termasuk tiga kanak-kanak, yang maut di dalam rumah di Cecil County, Maryland pada Jumaat (9 September 2022) selepas seorang lelaki menghubungi 911 untuk melaporkan empat mangsa tembakan, kata pegawai.

Walaupun pihak berkuasa tidak segera mendedahkan sama ada pembunuh itu adalah antara yang mati, Sheriff Daerah Cecil Scott Adams berkata “tidak ada ancaman terhadap keselamatan awam.”

Panggilan 911 diterima kira-kira jam 9.19 pagi untuk melaporkan bahawa tiga kanak-kanak dan seorang wanita “telah ditembak dan mati” di di Elk Mills, menurut kenyataan jabatan sherif.

Apabila timbalan sherif tiba di rumah itu, mereka menemui lima orang yang cedera parah di dalamnya, kata Syerif Adams.

“Ini adalah hari yang tragis dan dahsyat untuk daerah dan komuniti kami,” kata Adams kepada pemberita.

Bagaimanapun, identiti lima yang maut itu tidak dikenal pasti dengan segera kerana pihak berkuasa berusaha untuk memaklumkan waris mengenai kematian itu, katanya.

Adams berkata kanak-kanak yang maut itu berusia lima, tujuh dan lapan tahun.

Satu daripada mayat ditemukan di garaj, satu lagi di tingkat satu dan tiga di tingkat dua rumah itu, kata pegawai.

“Semua yang maut mengalami luka tembakan. Sepucuk pistol separa automatik ditemui berhampiran lelaki dewasa yang maut,” katanya.

Kejadian berlaku kira-kira 60 batu timur laut Baltimore dan 20 batu barat daya Wilmington, Delaware. – Agensi


Calon PN Kedah muda, comel daripada Dr Mahathir: Sanusi

Perikatan Nasional Kedah telah menyelesaikan pembahagian kerusi calon yang akan bertanding pada Pilihan Raya Umum Ke-15 (PRU-15) peringkat Parlimen, kata Datuk Seri Muhammad Sanusi Md Noor, hari ini (13 Oktober 2022).

Menurut Pengerusi PN Kedah itu semua senarai calon, termasuk orang muda, akan dihantar kepada PN Pusat Ahad ini untuk diteliti.

“Semua (calon) negeri di Malaysia ini akan serahkan kepada PN Pusat pada 16 Oktober ini. Calon semua kacak, comel dan muda, muda daripada Tun Dr Mahathir Mohamad, ” katanya.

Beliau bagaimanapun enggan mengulas pembahagian jumlah kerusi antara parti dalam PN negeri itu, menurut BH.

PAS kini menguasai 15 daripada 36 kerusi Dewan Undangan Negeri (DUN) dan mengetuai kerajaan PN di Kedah bersama Bersatu yang mempunyai enam kerusi, manakala UMNO hanya menang dua kerusi pada PRU-14.

Pakatan Harapan (PH) pula mempunyai 13 kerusi DUN, masing-masing lima milik PKR, diikuti empat disandang Parti Amanah Negara (AMANAH), serta masing-masing dua milik DAP dan Parti Pejuang Tanah Air (PEJUANG).

Muhammad Sanusi yang juga Menteri Besar juga berkata pihaknya akur dengan keputusan PAS Pusat untuk tidak membubarkan DUN di negeri yang ditadbir parti itu termasuk Kedah.

Beliau berkata, pihaknya hanya mengikut semua keputusan yang di buat oleh PAS Pusat melalui mesyuarat Jawatankuasa Kerja PAS Pusat yang diadakan di ibu negara hari ini.

“Bubar tak bubar kita bergantung kepada PAS Pusat… jika mereka kata tidak bubar, maka kita akur dengan keputusan itu,” katanya ketika ditemui selepas mempengerusikan Mesyuarat EXCO di Kompleks Majlis Perbandaran Sungai Petani Kedah (MPSPK), hari ini.

Mesyuarat Jawatankuasa Kerja PAS Pusat hari ini antara lain membuat keputusan mengekalkan pendirian untuk tidak membubarkan DUN Kelantan, Terengganu dan Kedah.

Muhammad Sanusi juga memaklumkan akan melantik wakil rakyat baharu bagi menggantikan tempat Ahli Majlis Mesyuarat Kerajaan Negeri (Exco) yang dikosongkan Ahli Dewan Undangan Negeri (ADUN) Sungai Tiang, Datuk Suraya Yaacob.

Beliau berkata pihaknya sudah menerima surat peletakan jawatan Suraya sebagai Pengerusi Jawatankuasa Kerja Raya, Bekalan Air dan Sumber Air, dan Tenaga negeri, hari ini.

“Suraya sudah serahkan fail berkaitan portfolionya dan kita rancang untuk penggantian Exco baharu,” katanya.


Bantuan kerajaan mencukupi, tak perlu keluar KWSP: NUBE

Kesatuan Kebangsaan Pekerja-Pekerja Bank (NUBE) menyatakan pendirian menolak desakan berhubung pengeluaran wang persaraan Kumpulan Wang Simpanan Pekerja (KWSP) dan menegaskan bantuan yang diumumkan kerajaan kepada mangsa bencana banjir mencukupi.

Setiausaha Agungnya, J. Solomon langkah membenarkan pengeluaran KWSP apabila setiap kali berdepan bencana bukan langkah bijak tetapi kerajaan kerajaan perlu menambah peruntukan bantuan sumbernya dengan sewajarnya.

“NUBE bersimpati dengan nasib mangsa banjir tetapi menggunakan dana persaraan pekerja ketika setiap bencana bukanlah pendekatan bijak. Kerajaan Persekutuan dan negeri bertanggungjawab memastikan persediaan keperluan asas mencukupi.

“Selain itu pengagihan tepat pada masanya untuk meringankan kesengsaraan yang dihadapi oleh mangsa banjir dan ia amat kritikal sekarang khususnya di tujuh negeri dilanda banjir baru-baru ini,” katanya dalam kenyataan hari ini.

Beliau berkata ketaksuban menggunakan dana KWSP seperti desakan ahli-ahli politik tertentu semasa setiap bencana adalah tanda kerajaan tidak cekap dan malangnya mereka berbuat demikian di dalam kalangan parti kerajaan yang memerintah.

Sehubungan itu, menurut Solomon, pihaknya mengalu-alukan ketegasan Perdana Menteri dan Menteri Kewangan, Datuk Seri Tengku Zafrul Tengku Abdul Aziz serta KWSP yang memutuskan untuk tidak membenarkan pengeluaran lagi simpanan KWSP meskipun terus didesak oleh ahli-ahli politik tertentu.

Jelas beliau, pihaknya berharap kerajaan pimpinan Perdana Menteri Datuk Seri Ismail Sabri Yaakob tidak mengulangi kesilapan sebelum ini dan akan menyediakan pelan tindakan segera untuk gaji sara hidup pekerja yang lebibaik supaya mereka mempunyai simpanan mencukupi semasa kecemasan dan tabungan persaraan demi perlindungan sosial.

“NUBE menyokong pendirian Perdana Menteri dan berharap beliau akan tegas mempertahankan keputusannya demi kesejahteraan para pencarum dalam jangka masa panjang.

“Kita berharap parti beliau tidak akan tunduk kepada tekanan politik popular jangka pendek dan meninggalkan pekerja-pekerja dalam kesusahan dalam jangka panjang. Tindakan tunduk kepada tekanan akan menyebabkan masalah sosial teruk dan kini sudah melihat tanda-tanda sedemikian,” jelasnya.

Kata beliau, ahli-ahli politik perlu sedar bahawa tabung persaraan pekerja telah merosot ketara akibat pengeluaran dibuat dalam dua tahun lepas akibat wabak Covid-19 apabila KWSP telah memberikan statistik yang mencukupi mengenai status simpanan persaraan pekerja selepas pelbagai pengeluaran diluluskan di bawah skim i-Lestari, i-Sinar dan i-Citra.

“Ini membawa kepada sejumlah besar pencarum sebahagian besarnya kumpulan B40, sangat terdedah kepada kesukaran apabila bersara. Agak mengejutkan seramai 28 peratus atau 3.6 juta ahli mempunyai kurang dari RM1,000 dalam simpanan mereka. Malangnya, ramai pencarum yang berada dalam keadaan menyedihkan itu merupakan komuniti diwakili UMNO.

“Kita perlu menerima hakikat bahawa kekurangan simpanan mencukupi juga antara lain disebabkan oleh ketiadaan kenaikan gaji yang baik selama beberapa dekad dan khususnya kekurangan gaji sara hidup lebih baik,” katanya.

Solomon kemudian menjelaskan, kerajaan UMNO selama lebih 60 tahun telah gagal untuk menaikkan gaji pekerja yang setanding dengan Singapura dan negara jiran lain yang sama ada berada di belakang kita atau seiring dengan kita pada satu masa dulu.

Tambahan pula katanya, kekurangan iltizam politik untuk memerangi rasuah institusi telah membawa kepada tahap rasuah yang semakin teruk dan membimbangkan.

“Penyakit barah ini telah menafikan bahagian mereka yang saksama daripada kekayaan negara. Ketidakadilan undang-undang buruh telah menghalang pekerja dan kesatuan sekerja daripada menuntut bahagian pendapatan buruh lebih adil daripada keuntungan.

“Pada masa yang sama, GLC dan GLIC tidak menjadi contoh dalam mempromosikan gaji sara hidup yang baik malah memburukkan keadaan apabila penyelewengan dana kedaulatan Malaysia pemimpin tertentu, telah membantutkan pertumbuhan pendapatan rakyat biasa yang diperlukan semasa bencana seperti sekarang,” jelasnya.


Laporan transaksi mencurigakan meningkat 43 peratus: Bank Negara

Bilangan Laporan Transaksi yang Mencurigakan (STR) yang dikemukakan oleh institusi pelapor meningkat sebanyak 43 peratus kepada 191,387 pada 2021 daripada tahun sebelumnya, menurut Bank Negara Malaysia (BNM).

Merujuk kepada Laporan Tahunan BNM 2021, STR semakin meningkat sekitar 30 peratus setahun, antara tahun 2014 hingga 2021, lapor Bernama.

“Secara khusus, terdapat peningkatan yang ketara dalam STR berkaitan dengan penipuan, apabila penjenayah mengambil kesempatan daripada situasi pandemik untuk mengeksploitasi mangsa melalui penipuan yang berkaitan dengan produk perubatan, peluang pelaburan dan program bantuan kerajaan,” kata BNM.

Katanya, STR mengenai kesalahan cukai juga bertambah, menunjukkan terdapat peningkatan dalam kegiatan pengelakan cukai dan pelaporan pendapatan yang lebih rendah.

Lebih 75 peratus hasil analisis risikan kewangan yang dikemukakan oleh Unit Perisikan Kewangan (FIU) kepada agensi-agensi penguatkuasaan undang-undang (LEA) dan FIU asing pada tahun 2021 adalah berkaitan jenayah berisiko tinggi.

Risikan kewangan yang dikemukakan itu membantu siasatan yang menghasilkan lebih 70 tangkapan yang melibatkan aktiviti rasuah, jenayah terancang, penyeludupan, eksploitasi seksual kanak-kanak dan pengubahan wang haram.

“Perkongsian maklumat risikan ini juga menyumbang kepada pembekuan dan penyitaan hasil jenayah yang bernilai lebih daripada RM136 juta, pemulihan hasil lebih daripada RM255 juta serta menyokong tindakan pencegahan terhadap aktiviti keganasan dan pembiayaan keganasan,” menurut BNM.

Sementara itu, sejak dua dekad penubuhannya, Jawatankuasa Penyelaras Kebangsaan bagi Pencegahan Pengubahan Wang Haram (NCC) meluluskan Pelan Hala Tuju NCC 2021-2023 yang berlandaskan Pelan Strategik Kebangsaan 2015- 2020.

Pelan Hala Tuju NCC merangkumi lima bidang strategik, iaitu perundangan, pengawalseliaan dan penyelarasan, risiko, langkah-langkah pencegahan, bina upaya dan kesedaran, serta penguatkuasaan.

“Bidang tanggungjawab utama dan pelan tindakan khusus agensi dan jawatankuasa kecil yang berkaitan kemudiannya diselaraskan dengan pelan hala tuju yang baharu,” katanya.

Pelan Hala Tuju NCC memasukkan saranan daripada Penilaian Risiko Negara Mengenai Pengubahan Wang Haram dan Pembiayaan Keganasan 2020 baru-baru ini dan pelan itu merupakan penilaian di seluruh negara mengenai dedahan Malaysia terhadap jenayah berisiko tinggi dan kelemahan sektoral.


Perikatan Nasional tetap berbakti kepada rakyat, negara: Hadi Awang

Perikatan Nasional akan terus memberi perkhidmatan kepada rakyat dan berbakti kepada negara, kata Presiden PAS Tan Sri Abdul Hadi Awang.

Beliau yang juga Timbalan Pengerusi Perikatan Nasional berkata parti gabungan itu telah berusaha sedaya upaya membentuk Kerajaan Persekutuan selepas Pilihan Raya Umum Ke-15 (PRU-15) lalu.

Sehubungan itu, Abdul Hadi berkata Datuk Seri Anwar Ibrahim perlu membuktikan sokongan sebenar yang beliau terima.

“Kita telah berusaha sedaya upaya. Seterusnya Perdana Menteri perlu membuktikan sokongan sebenar yang diterima.

“Kepada rakyat, kami akan terus berkhidmat. Kepada negara, kami akan terus berbakti,” katanya menerusi kenyataan di Facebook.

Terdahulu, Muhyiddin menggesa Ahli Parlimen Tambun Datuk Seri Anwar Ibrahim membuktikan bahawa beliau mempunyai sokongan majoriti Ahli Parlimen bagi menentukan keabsahannya sebagai Perdana Menteri.

Ini kerana, katanya Istana Negara telah mengeluarkan kenyataan bahawa Anwar mungkin mendapat kepercayaan majoriti Ahli-Ahli Dewan Rakyat dan dilantik sebagai Perdana Menteri.

“Demi keyakinan rakyat akan keabsahan Datuk Seri Anwar Ibrahim sebagai Perdana Menteri, adalah sewajarnya beliau membuktikan bahawa beliau mempunyai sokongan majoriti Ahli-Ahli Dewan Rakyat.

“Ini hendaklah dibuktikan melalui proses yang telah ditetapkan oleh Yang Dipertua Dewan Rakyat dalam surat bertarikh 20 November 2022, iaitu dengan mengemukakan surat akuan berkanun majoriti Ahli-Ahli Dewan Rakyat,” katanya.

Muhyiddin menjelaskan beliau menerima 114 SD Ahli Parlimen yang menyokongnya, iaitu 73 Ahli Parlimen Perikatan Nasional; 22 daripada GPS; GRS (enam); KDM (satu); Barisan Nasional (10) dan Bebas (dua).

Mengulas lanjut, Abdul Hadi mengingatkan kepada rakyat khasnya penyokong Perikatan Nasional bahawa segala yang berlaku telah berlaku, dan pasti ada hikmahnya.

Namun katanya, apa yang penting bagi Perikatan Nasional ialah jujur kepada rakyat, bersabar, dan tetap istiqamah.

“Segala yang berlaku telah berlaku, pasti ada hikmahnya. Yang penting kita jujur kepada rakyat, bersabar, dan tetap istiqamah. Terima kasih kepada rakyat atas sokongan tidak berbelah bahagi,” katanya.

Kemelut pemilihan Perdana Menteri Ke-10 berakhir setelah Anwar diumumkan sebagai pemimpin nombor satu negara sekali gus mengangkat sumpah hari ini.


Malaysia perlu isytihar regim Israel negara apartheid, kata Khaled

Susulan jenayah perang dan penjajahan regim Israel ke atas umat Islam Palestin sejak enam dekad lalu, sudah tiba masanya Malaysia mengisytiharkan secara rasmi regim itu sebagai negara apartheid.

Naib Presiden UMNO Datuk Seri Mohamed Khaled Nordin berkata, berdasarkan kebiadaban regim Israel dalam operasi pembantaian serta keganasan yang berterusan oleh mereka, kecaman dan kutukan dunia semata-mata sangat tidak memadai.

“Sebelum ini negara kita Malaysia sudah mengisytiharkan secara tegas dan terang kepada dunia bahawa kita tidak mengiktiraf negara haram Israel di dalam pasport kita.

“Kini, kita mesti mengambil langkah yang lebih tegas dan radikal dengan mengisytiharkan bahawa regim Israel adalah negara apartheid secara rasmi. Ia tidak boleh bersifat kecaman secara bermusim,” katanya dalam satu kenyataan hari ini.

Bekas Menteri Besar Johor itu berkata lagi, dunia mesti melihat operasi pembantaian komuniti Arab, pembunuhan beramai-ramai, perampasan harta dan kediaman serta pembersihan etnik berskala besar oleh zionis sebagai apartheid sistematik serta jenayah perang dan bukannya ‘self defence’.

“Dengan mengakui Israel sebagai rejim apartheid, ia akan mengubah kedudukan rejim ini dalam forum-forum dunia dan memberi kesan yang lebih serius seperti pemutusan hubungan diplomatik dan larangan menyertai pelbagai acara dunia seperti Sukan Olimpik dan lain-lain.

“Perkara ini akan memberi tamparan serta tekanan yang jelas,” katanya.

Dalam pada itu, Mohamed Khalid mengucapkan tahniah kepada seluruh masyarakat Malaysia yang cakna akan isu ini dan bersama-sama menyumbang untuk meningkatkan kesedaran, pemahaman serta bantuan kepada rakyat Palestin dalam kapasiti kita sebagai orang awam.

Beliau juga bersama seluruh rakyat Malaysia sangat berharap agar kerajaan Malaysia akan mengambil langkah yang lebih jelas, tegas dan radikal dalam isu ini.

“Sesungguhnya kita semua akan dipersoalkan tentang apa yang kita lakukan tatkala saudara kita diperlakukan dengan kejam oleh rejim pengganas yang tidak berperi kemanusiaan.

“Semoga keamanan, maruah dan hak Palestin akan kembali kepada mereka selayaknya,” katanya.


Kedah rekod lonjakan kes Covid-19 lima hari berturut-turut

Kedah menjadi satu-satunya negeri yang merekodkan kenaikan kes harian Covid-19 lima hari berturut-turut sejak 28 Julai lalu, menurut jumlah dikumpul daripada data dikeluarkan Kementerian Kesihatan (KKM) selama enam hari bermula 27 Julai 2021.

Menurut data itu Perlis pula merekodkan kenaikan kes harian empat hari berturut-turut sejak 29 Julai.

Pada Rabu, 27 Julai 2021, Kedah merekodkan 1,000 kes baharu setelah sehari sebelumnya mencatatkan 1,161 kes. Bagaimanapun, kes baharu mula melonjak pada 28 Julai apabila merekodkan 1,112 kes baharu.

Lonjakan itu berterusan pada 29 Julai sebanyak 1,212 kes; 30 Julai (1,281 kes); dan 31 Julai (1,389 kes).

Dalam tempoh 24 jam sehingga 12 tengah hari tadi, Kedah sekali lagi merekodkan kenaikan jangkitan Covid-19 sebanyak 1,511 kes, menjadikan kumulatif 47,142 kes dengan 12,530 kes masih aktif.

Majoriti kes yang dilaporkan di negeri itu membabitkan dua daerah – Kulim dan Kuala Muda.

Hari ini daerah Kulim merekodkan 431 kes baharu, diikuti Kuala Muda sebanyak 396 kes. Daerah lain Baling (157 kes); Kota Setar (132 kes); Kubang Pasu (116 kes); Langkawi (109 kes); Pendang (84 kes); Yan (33 kes); Sik (32 kes); Padang Terap (15 kes); dan Bandar Baharu (6 kes).

Pada masa sama, Jabatan Kesihatan Kedah merekodkan 18 kes kematian sebelum tiba di hospital (BID) akibat Covid-19 sepanjang tempoh 25 hingga 31 Julai lalu.

Pengerusi Jawatankuasa Kesihatan Negeri, Datuk Dr Mohd Hayati Othman berkata 18 kes BID itu termasuk 31 kes kematian akibat virus berkenaan di negara ini bagi tempoh sama.

Beliau berkata, kes itu berkemungkinan berlaku kerana pesakit lewat mendapatkan rawatan atau tiada gejala dijangkiti Covid-19.

“Situasi ini amat membimbangkan, apatah lagi dengan kehadiran varian Beta dan Delta yang cepat merebak dan lebih teruk.

“Varian ini bukan saja membahayakan golongan warga emas dan berisiko tinggi, malah juga golongan muda berusia bawah 40 tahun,” katanya dalam kenyataan hari ini.

Dr Mohd Hayati berkata, bagi tempoh sama sebanyak 8,370 kes baharu COVID-19 dilaporkan dengan 4,170 kes membabitkan saringan kontak rapat dan 1,795 kes adalah kes dalam kluster yang aktif.

“Setakat ini masih terdapat kira-kira 20 peratus penduduk di negeri ini yang layak menerima vaksin belum mendaftar untuk menerima suntikan.

“Sehingga semalam, seramai 577,148 daripada lebih 1.54 juta individu dewasa berusia 18 tahun ke atas sudah mendapatkan satu dos vaksin, manakala 298,611 lagi lengkap dua dos suntikan.

“Dijangkakan pada hujung bulan ini kira-kira 40 peratus penduduk Kedah yang layak divaksin akan menerima vaksin lengkap,” katanya.

Sementara di Perlis pula, kes baharu mula meningkat pada 29 Julai apabila mencatatkan 10 jangkitan berbanding tiga kes pada 28 Julai. Pada 30 Julai, kes mula meningkat kepada 10 jangkitan; 31 Julai (16 kes); dan 1 Ogos (21 kes).

Pulau Pinang pula merekodkan kenaikan kes tiga hari berturut-turut mulai 30 Julai apabila merekodkan 689 kes baharu, diikuti 713 kes pada 31 Julai dan meningkat kepada 752 kes hari ini (1 Ogos).

Berdasarkan data itu juga tidak ada negeri yang merekodkan penurunan kes empat atau lima hari berturut-turut.

Negara hari ini mencatatkan 17,150 kes baharu dalam tempoh 24 jam sehingga 12 tengah hari tadi, menjadikan jumlah terkumpul sebanyak 1,130,422 kes.

Lembah Klang terus merekodkan kes harian tertinggi dengan Selangor mencatatkan 6,326 kes dan Kuala Lumpur 2,086 kes.


Khidmat guru kontrak tamat 9 Jun disambung: Menteri Pendidikan

Suruhanjaya Perkhidmatan Pendidikan (SPP) bersetuju melanjutkan tempoh perkhidmatan guru kontrak perkhidmatan (COS) ambilan Jun 2020 yang tamat kontrak pada 9 Jun ini, kata Menteri Kanan Pendidikan Datuk Dr Radzi Jidin.

Katanya, pelanjutan tempoh perkhidmatan berkenaan bertujuan membolehkan proses berkaitan pelantikan mereka sebagai guru di bawah bidang kuasa SPP dapat dilaksanakan.

“Guru COS 2020 yang akan tamat pada Jun ini, jangan risau.

“Kita dapat maklum balas daripada SPP semalam bahawa tempohnya akan dilanjutkan bagi membolehkan segala proses dapat dilaksanakan dengan baik,” katanya dalam kenyataan pada sidang media selepas majlis pecah tanah Sekolah Kebangsaan (SK) Putrajaya Presint 8(3) di Putrajaya, hari ini.

Pada 5 Mei lalu, Radzi dilaporkan berkata nasib 2,600 guru COS ambilan Jun 2020 bakal terbela apabila kontrak mereka dijangka disambung selama dua tahun.

Dalam pada itu, Radzi berkata keputusan temu duga guru COS bagi pengambilan pegawai perkhidmatan pendidikan DG41 secara one-off tahun 2021 telah diumumkan oleh SPP semalam.

Calon boleh menyemak keputusan temu duga melalui portal SPP di pautan www.spp.gov.my manakala urusan penempatan calon yang berjaya akan dilaksanakan oleh Kementerian Pendidikan (KPM).

Sementara itu Bernama melaporkan, Radzi berkata projek sekolah kebangsaan itu yang menelan kos hampir RM38 juta dengan kapasiti 36 bilik darjah itu, dijangka siap pada November 2023 dan mula beroperasi pada Januari 2024.

“Pada masa ini, murid SK Putrajaya Presint 8(3) menumpang di Sekolah Menengah Kebangsaan Putrajaya 11(2) sejak 2020, melibatkan 439 murid di 18 bilik darjah.

“Ia (pembinaan sekolah baharu) merupakan sebahagian daripada usaha KPM dalam memastikan kawasan yang penduduknya meningkat setiap tahun secara konsisten, diberi satu keutamaan dalam konteks pembinaan sekolah baharu mengikut keperluan,” katanya.

Beliau berkata pembinaan sekolah tersebut juga akan mewujudkan penempatan untuk seramai 96 guru dan 13 kakitangan pentadbiran.

Sehingga kini terdapat 16 sekolah rendah dan 11 sekolah menengah di Putrajaya.


Kelantan rancang beri vaksin rumah ke rumah September

Jabatan Kesihatan Negeri Kelantan (JKNK) merancang melaksanakan program pemberian vaksin Covid-19 dari rumah ke rumah menjelang September atau Oktober depan, kata Pengarah JKNK Datuk Dr Zaini Hussin.

Beliau berkata pihaknya bercadang memulakan kaedah itu setelah proses vaksinasi melalui pusat pemberian vaksin (PPV) awam dan PPV sementara sedia ada termasuk program Outreach, selesai.

“Sekiranya, ia (Program Outreach) dapat diselesaikan dengan cepat kita akan memulakan pemberian vaksin dari rumah ke rumah untuk Orang Kurang Upaya (OKU), terlantar dan sebagainya menjelang September atau Oktober nanti jika tiada masalah bekalan vaksin,” katanya hari ini.

Beliau mengulas laporan berita mengenai bekas atlet negara yang diusung anggota bomba ke PPV bagi mendapatkan suntikan vaksin serta tular di media sosial dan menimbulkan persoalan dalam kalangan warganet mengenai tindakan pihak berkaitan yang tidak mengatur pemberian vaksin di rumah bekas atlet terbabit.

Memetik laporan Bernama Dr Zaini berkata pemberian vaksin dari rumah ke rumah akan membabitkan jumlah petugas yang banyak membabitkan jururawat, pemandu dan lain-lain untuk ke setiap rumah.

Dalam perkembangan sama, Dr Zaini turut memaklumkan sehingga kini seramai 145,447 individu telah menerima dos pertama vaksin masing-masing manakala 64,943 selesai dos kedua di bawah Program Imunisasi Covid-19 Kebangsaan peringkat Kelantan.

Sementara itu di Padang Rengas, Perak, Pengerusi Jawatankuasa Pendidikan, Pengajian Tinggi dan Sumber Manusia negeri, Ahmad Saidi Mohamad Daud berkata isu vaksin untuk keseluruhan kira-kira 40,000 warga pendidik di negeri itu telah dibawa ke pihak atasan untuk dipertimbangkan.

“Saya telah membangkitkan isu vaksinasi membabitkan guru dalam mesyuarat exco minggu lepas. Kerajaan negeri dan Menteri Besar Datuk Saarani Mohamad memberikan jaminan sekiranya vaksin yang diterima minggu depan, golongan guru akan diutamakan bagi mendapatkan vaksinasi,” katanya.

Ahmad Saidi berkata kerajaan negeri Perak juga baru saja melancarkan program vaksinasi secara pandu lalu dan beliau telah mohon untuk memasukkan golongan pendidikan dalam program berkenaan.


Doktor jual sijil palsu vaksinasi minta rakan cari pelanggan: Polis

Doktor yang ditahan di sebuah klinik di Marang, Terengganu minggu lepas kerana disyaki mengeluarkan sijil palsu suntikan vaksin Covid-19, dipercayai menggunakan rakan-rakannya untuk mencari pelanggan.

Susulan itu, seramai enam individu berusia antara 35 dan 57 tahun yang disyaki menjadi ejen doktor tersebut ditahan di sekitar Marang, Dungun dan Kuala Terengganum semalam bagi membantu siasatan kes itu, lapor Bernama.

Ketua Polis Terengganu Datuk Rohaimi Md Isa berkata ejen tersebut dibayar serendah RM50, manakala bayaran dikenakan untuk mendapatkan sijil vaksinasi palsu adalah antara RM400 hingga RM600 bagi setiap pelanggan.

“Mereka bukan kakitangan klinik tapi lebih kepada kawan-kawan, ejen ini cari orang untuk vaksin di klinik suspek. Mereka ditahan semalam dan dibebaskan dengan jaminan polis selepas selesai keterangan diambil,” katanya.

Terdahulu dalam sidang media pagi tadi, Rohaimi berkata doktor lelaki berusia 51 tahun itu dipercayai melakukan kegiatan tersebut secara bersendirian di dalam bilik rawatan tanpa bantuan kakitangan klinik.

Sabtu lalu, doktor yang mendakwa dirinya antivaksin itu ditahan di sebuah klinik swasta di Marang, selepas disyaki mengeluarkan sijil suntikan vaksin Covid-19.

Menurut Rohaimi siasatan awal mendapati seramai 1,900 individu telah berurusan dengan klinik tersebut untuk tujuan vaksinasi, namun daripada jumlah itu pihaknya masih menyiasat angka sebenar individu yang mendapat sijil vaksinasi palsu.

Sebelum ini, Menteri Kesihatan, Khairy Jamaluddin Abu Bakar mendedahkan terdapat jemaah umrah yang dijangkiti varian Omicron tidak menerima sebarang suntikan vaksin dan dibenarkan pergi mengerjakan ibadah itu.

Khairy berkata, pihaknya juga sedang menyiasat sama ada mereka yang tidak divaksinasi terbabit, adalah disebabkan faktor kesihatan atau memang enggan divaksinasi.


Gen baharu di Asia Selatan lebih mudah dijangkiti Covid-19: Kajian

Penyelidik di Unversiti Oxford mendapati lebih 60 peratus populasi berketurunan Asia Selatan lebih mudah dijangkiti virus Covid-19 kerana mempunyai gen baharu yang lebih berisiko tinggi.

Reuters melaporkan saintis Britain sudah menemui gen yang mempunyai risiko dua kali ganda lebih terdedah mengakibatkan kematian sekiranya dijangkiti Covid-19.

Hasil kajian itu memberikan pandangan baharu mengenai kesan mengapa sesetengah orang lebih mudah terdedah kepada jangkitan Covid-19 berbanding individu lain.

Selain itu, saintis turut mendapati kenaikan risiko jangkitan bukanlah kerana perbezaan pengekodan genetik protein, tetapi kerana ketidaksamaan dalam asiddeoksiribonukleik (DNA) yang terdapat satu ‘suis’ dalam badan untuk menghidupkan gen seseorang.

Dengan itu, tindak balas genetik itu mungkin akan menjejaskan sel-sel dalam paru-paru, dan membuatkan gen yang berisiko tinggi dikenal pasti sebagai LZTFL1 berkemungkinan akan menghalang sel-sel yang melapisi saluran pernafasan dan paru-paru untuk bertindak balas melawan jangkitan virus tersebut dengan betul.

Bagaimanapun, penyelidik memaklumkan gen yang berisiko lebih tinggi tidak akan menjejaskan sistem imun badan seseorang sehingga dapat membuatkan antibodi melawan jangkitan virus itu.

Jelasnya, individu yang memiliki gen versi baharu itu akan bertindak balas secara normal kepada vaksinasi.

Prof. James Davies yang turut melakukan kajian itu memberitahu, hasil diperolehi setelah dijangkiti menunjukkan cara paru-paru bertindak balas dengan jangkitan Covid-19 adalah kritikal.

“Hasil kajian ini sangat penting kerana kebanyakan rawatan yang diberikan untuk merawat pesakit Covid-19 hanya memberikan tumpuan kepada kaedah untuk mengubah sistem imun bertindak balas terhadap virus,” jelasnya.

Penemuan tersebut diterbitkan dalam jurnal Nature Genetics.


Kerajaan PH terus berbohong: Hadi Awang ingatkan sifat orang munafik

Tan Sri Abdul Hadi Awang mengingatkan rakyat mengenai pembohongan berulang dilakukan kepemimpinan Pakatan Harapan (PH) yang kini turut melibatkan Barisan Nasional (BN), setelah membentuk kerajaan bersama selepas Pilihan Raya Umum Ke-15 (PRU-15) lalu.

Presiden PAS itu mengimbas kembali kemenangan PH pada PRU-14 lalu adalah disebabkan janji-janji manis dimainkan ketika kempen, tetapi kemudiannya tidak ditunaikan setelah membentuk Kerajaan Pusat.

“Kita pernah menyaksikan pesta PRU-14 dahulu, selepas itu terbentuk sebuah kerajaan campuran bersama Pakatan Harapan (PH) yang menjadi tonggak kemenangan, hasil gabungan daripada beberapa parti yang bersaudara.

“DAP menjadi abang besar, selepasnya PKR dan diciptakan parti bernama Amanah, diikuti pula oleh kumpulan-kumpulan kecil NGO Islam dan bukan Islam yang mendukungnya.

“Ketika muqaddimah kempennya lagi sudah menunjukkan dengan penuh bersemangat akan menurunkan harga petroleum dalam tempoh masa 24 jam, tol akan dihapuskan, hutang PTPTN akan diselesaikan secepat kilat.

“Maka, menanglah PH dengan gelombang tsunami PRU-14 kerana janji-janji tersebut. Apabila ternyata cakapnya tidak serupa bikin, jatuhlah kerajaan PH yang tersungkur ke hadapan, bukannya kerana pintu belakang atau Langkah Sheraton seperti yang dinyatakan,” katanya dalam kenyataan hari ini.

Abdul Hadi yang juga Timbalan Pengerusi Perikatan Nasional itu berkata pada PRU-15 lalu pula dimainkan dan diapi-apikan isu menentang rasuah, salah laku, perompak, penyamun, penyeleweng, penyangak, salah urus dan segala nama kesalahan yang meresahkan masyarakat umum yang membocorkan hasil negara.

Menurutnya, semua itu dijadikan modal kempen mereka bagi menarik sokongan rakyat, disertakan pula dengan janji yang luar biasa di luar kemampuan untuk dilaksanakan, semata-mata untuk memancing undi rakyat.

“Kini, mereka mula menunjukkan tembelangnya yang sebenar dengan politik yang menghalalkan segala cara bagi mendapatkan kuasa. Malangnya, mereka ditolak oleh anak muda yang mewujudkan gelombang di seluruh kawasan majoriti Melayu.

“Kejayaan PH yang bergabung bagi membentuk kerajaan, dicukupkan jumlah dengan gabungan segala puak dan individu yang melakukan kemungkaran yang menjadi sasaran mereka dalam masa kempen pilihan raya. Puak yang mereka senaraikan dalam kalangan yang tidak bermoral, dikatakan perasuah, perompak, lanun dan sebagainya.

“Golongan itu terdiri daripada kalangan yang telah disabitkan kesalahannya dan dihukum tidak bermoral, atau yang masih dibicarakan menjadi kluster mahkamah. Begitu juga, kalangan yang telah diberhentikan perbicaraan mahkamah atau yang boleh diragukan sifat peribadinya dan telah dikesan DNA-nya,” katanya lagi.

Menurutnya sifat buruk ini dilakukan kerana mereka terlalu bersemangat penuh rakus dan gila akan jawatan yang menghantui para pemimpinnya. Justeru, terserlah kebenaran sifat yang dilarang oleh Rasulullah SAW melalui sabdanya:

“Wahai ‘Abdul Rahman bin Samurah, janganlah kamu meminta-minta untuk menjadi pemimpin. Maka, jika kamu diberikan jawatan dengan rakus meminta-minta, nescaya dibebankan kepada kamu (tanpa pertolongan dan petunjuk Allah). Jika jawatan itu diberikan bukan dengan cara meminta-mintanya, nescaya kamu akan diberikan pertolongan (oleh Allah dan mendapat petunjuknya).” (Riwayat al-Bukhari, no. 7146 dan Muslim, no. 1652)

Amaran Rasulullah SAW itu telah menjadi pilihan dalam kalangan PH yang menghalalkan segala cara, katanya.

“Kumpulan ini juga akhirnya berjaya mengambil alih kerajaan dengan cara di luar tabii daripada demokrasi yang biasa diamalkan di seluruh dunia.
Percayalah hasil tanaman politik daripada benih-benih tersebut akan membuahkan akibatnya secara berturut-turut, sehinggakan ia akan meruntuhkan kerajaannya sendiri dan menimpa para penumpangnya sekali,” katanya.

Ahli Parlimen Marang itu turut memetik ayat 2 dan 3 surah Al-Saff yang bermaksud:

“Wahai orang-orang yang beriman! Kenapakah kamu mengatakan sesuatu yang tidak kamu kerjakan? (2); Amat besar kebencian di sisi Allah bahawa kamu mengatakan apa-apa yang tidak kamu kerjakan. (3)” (Surah al-Saff: 2-3)

Menjelaskan mengenai ayat itu, Abdul Hadi berkata sebab wahyu ini diturunkan kerana ada dalam kalangan mereka yang bercakap berdegar-degar bagi menunjukkan semangat perjuangannya, tetapi, apa yang diucapkan itu tidak diamalkan apabila mereka diberikan peluang untuk berjuang, sehingga mereka mendapat kemurkaan yang besar daripada Allah SWT.

Selain itu, ayat ini juga ditujukan kepada semua perkara yang berkait dengan hukum haram seseorang itu berbohong, mungkir janji dan menipu. Bahkan, dikira memiliki sifat orang-orang munafiq, katanya yang memetik sabda Rasulullah SAW yang bermaksud:

“Tanda-tanda munafiq itu ada tiga: Apabila bercakap dia berbohong, dan apabila berjanji tidak ditunaikan dan apabila diberikan amanah pula dikhianatinya.” (Riwayat al-Bukhari, no. 33 dan Muslim, no. 59)


Proton lancar varian baharu X70

Proton Holdings Bhd (Proton) melancarkan varian baharu pada barisan model X70, Proton X70 Special Edition (X70 SE), bagi memperkukuhkan lagi daya tarikan SUV segmen-C terlaris di Malaysia.

Menawarkan jumlah yang terhad – 2,000 unit – Proton X70 Edisi Istimewa diposisikan di bahagian atas barisan model Proton dan mempunyai ciri-ciri baharu yang mewah bersama dengan warna istimewa.

Proton dalam kenyataannya berkata secara mekanikal, Proton X70 Edisi Istimewa mempunyai spesifikasi yang sama dengan varian Premium 2WD dan oleh itu ia juga menggunakan enjin 1.8L TGDi dan transmisi dwi-klac 7-kelajuan.

Ketua Pegawai Eksekutif, Proton Edar, Roslan Abdullah berkata perbezaannya hadir pada pakej gaya luaran dan hiasan dalaman untuk meningkatkan daya tarikannya.

Proton X70 Edisi Istimewa ditawarkan dengan warna baharu iaitu Ocean Blue dan Ruby Red dan juga mempunyai atap, spoiler belakang dan cermin pintu yang diwarnakan hitam serta reka bentuk baru ‘sport rim’ 19 inci. Lambang SE eksklusif juga dipasang pada bahagian belakang sebagai sentuhan terakhir.

“Bagi memadankan warna hitam pada bahagian luar, bahagian dalaman juga berwarna hitam bersama perincian mewah yang menaikkan lagi suasana kabin. Ini juga termasuk tempat duduk kulit Nappa hitam yang lembut, kemasan hiasan dalaman dan tikar karpet khas SE yang baru.

“Sama seperti Proton X70 yang lain, Proton X70 Edisi Istimewa dilengkapi dengan Sistem Penulenan Udara Pintar Proton (P-IAPS) yang menggabungkan kebaikan Penapis Kabin N95 dan sistem pembersihan udara untuk menawarkan perlindungan terhadap pencemaran bawaan udara.

“Ia juga dilengkapi dengan senarai ciri keselamatan termasuk enam SRS bag udara dan Sistem Bantuan Pemandu Termaju (ADAS) yang menambah lapisan keselamatan aktif bagi mengurangkan risiko kemalangan, Sistem Pemantauan Tekanan Tayar (TPMS) dan Kamera 360,” katanya.

Roslan berkata, dengan penambahan Proton X70 Edisi Istimewa pada barisan model kami, Proton telah melebarkan lagi pasaran sasaran peringkat atas.

“Walaupun ianya adalah keluaran terhad, kami yakin bahawa ia akan menarik minat pembeli kereta mewah yang sedang mencari SUV baru pada harga yang berpatutan,” katanya.

Proton X70 Edisi Istimewa ditawarkan dengan harga atas jalan tanpa insurans RM123,800. Sehingga 31 Disember 2021, tertakluk pada ketersediaan, ia akan dijual dengan insentif cukai jualan PEMERKASA+ bernilai RM7,000. Ia kini boleh ditempah secara dalam talian dari harga serendah RM99. Untuk maklumat lebih lanjut, sila layari www.proton.com.


Panel bebas syor vaksin Pfizer kepada kanak-kanak seawal usia 5 tahun

Amerika Syarikat (AS) dijangka meluluskan pemberian vaksin Pfizer kepada kanak-kanak berusia lima hingga 11 tahun, mulai pertengahan November depan.

Ia susulan keputusan panel penasihat kerajaan yang terdiri daripada pakar perubatan bebas yang turut menyimpulkan manfaatnya kepada kesihatan kanak-kanak, mengatasi risiko yang diketahui.

Selepas sehari pembentangan dan perbahasan pada Selasa, 17 panel akhirnya menyokong pemberian vaksin Pfizer kepada kanak-kanak seawal usia lima tahun, dan seorang berkecuali.

Pentadbiran Makanan dan Ubat-Ubatan (FDA) yang menganjurkan perbincangan itu dijangka memberi lampu hijau tidak lama lagi, sekali gus membuka jalan kepada 28 juta kanak-kanak Amerika layak menerima suntikan itu menjelang pertengahan Novemberi.

“Adalah jelas kepada saya bahawa faedahnya melebihi risiko apabila saya mendengar tentang kanak-kanak yang dimasukkan ke unit rawatan rapi( ICU), yang mengalami kesan jangka panjang selepas dijangkiti Covid-19,” kata Amanda Cohn dari Pusat Kawalan dan Pencegahan Penyakit (CDC), yang mengundi ya bagi keputusan itu.

“Ia tidak pernah apabila anda mengetahui segala-galanya – persoalannya ialah apabila anda cukup mengetahui,” kata Paul Offit, pakar pediatrik di Hospital Kanak-kanak Philadelphia, yang juga mengundi ya tetapi mencerminkan fakta bahawa data keselamatan yang lebih lengkap akan tersedia dari semasa ke semasa.

Pakar pediatrik di Hospital Kanak-Kanak Philadelphia, Paul Offit yang turut mengundi ya pula berkata ramai kanak-kanak yang berisiko tinggi mendapat manfaat, dan risiko teori miokarditis, kesan sampingan yang paling membimbangkan, mungkin sangat rendah, memandangkan dos yang diturunkan sebanyak 10 mikrogram, berbanding 30 mikrogram kepada usia yang lebih tua.

Bagaimanapun, sesetengah pakar walaupun mengundi ya, namun mengatakan kebenaran untuk memberi vaksin kepada kanak-kanak adalah keputusan peribadi keluarga.

Analisis Pfizer yang dikeluarkan FDA sebelum mesyuarat itu menunjukkan keberkesanan vaksin mencapai 90.7 peratus dalam menghalang gejala Covid-19. – Agensi


PH Johor perlu buka pintu rundingan dengan Bersatu, kata pemimpin Amanah Johor

Timbalan Pengerusi Parti Amanah Johor, Dzulkefly Ahmad mencadangkan supaya Pakatan Harapan (PH) Johor membuka pintu rundingan dengan dengan Bersatu bagi menghadapi Pilihan Raya Negeri (PRN) yang bakal diadakan nanti.

Dzulkefly yang juga Ahli Dewan Undangan Negeri (ADUN) Kota Iskandar itu berkata persefahaman politik perlu dicapai dalam kalangan parti pembangkang bagi mengelak episod PRN Melaka berulang lagi, ia termasuk dengan membuka pintu rundingan dengan bekas rakan parti, Bersatu.

Tidak dinafikan terdapat isu berkaitan pengkhianatan, namun Dzulkefly berkata PH perlu memberi fokus kepada musuh utama yang satu dan perlu melihat realiti politik semasa.

“Persefahaman politik penting terutama melibatkan kerusi-kerusi yang parti pembangkang mempunyai potensi untuk menang. Hal ini penting sekaligus dapat mengelakkan situasi yang berlaku di PRN Melaka lalu.

“Kita juga masih terbuka untuk menjalin kerjasama dengan Bersatu.

“Kita boleh berbincang dan bawa perkara ini kepada Majlis Presiden PH. Mungkin akan timbul isu pengkhianatan sebelum ini sehingga kerajaan PH hanya bertahan 22 bulan, tetapi itu semua terpulang kepada Majlis Pimpinan PH untuk menentukan,” katanya dipetik laporan Utusan Malaysia.

Jelasnya lagi, jika tiada kerjasama antara parti pembangkang, ia hanya akan merugikan sekaligus mengurangkan peluang pembangkang untuk memenangi PRN Johor.

“Kita ada bincangkan perkara ini antara Amanah, PKR dan DAP. Selain itu, kita juga terbuka untuk berbincang dengan mana-mana parti pembangkang di luar Pakatan Harapan (PH) untuk bersama-sama dalam satu blok.

“Ini termasuk Parti Pejuang Tanah Air (Pejuang) atau Parti Ikatan Demokratik Malaysia (Muda) sekiranya mereka mahu bersama-sama dalam menghadapi PRN ini.

“Kita tidak mahu pembangkang bertembung sesama sendiri di mana pembangkang perlu bekerjasama di bawah khemah besar, satu ‘grand coalition’.

“Mungkin kita boleh namakan PH Plus atau sebagainya,” katanya lagi.

Untuk rekod, semasa berada dalam gabungan PH, Bersatu menang lapan kerusi Dewan Undangan Negeri (DUN) daripada 17 kerusi yang ditandinginya, kebanyakkan calon Bersatu diletak melawan UMNO yang majoritinya pengundi Melayu.

Sabtu lalu, Sultan Johor, Sultan Ibrahim Sultan Iskandar berkenan pembubaran DUN Johor bagi membolehkan PRN diadakan selepas Baginda menerima menghadap Menteri Besar, Datuk Hasni Mohammad di Istana Bukit Serene, Johor pada Sabtu.

PRN Johor terpaksa diadakan ekoran kedudukan kerajaan pimpinan Hasni hanya memiliki kelebihan satu kerusi apabila blok kerajaan hanya menguasai 28 DUN manakala PH pula 27 kerusi daripada 56 DUN.


25 maut, 52 cedera letupan bom dekat sekolah di Kabul

Sekurang-kurangnya 25 orang dilaporkan terbunuh manakala puluhan lagi cedera dalam letupan bom berhampiran sebuah sekolah di Kabul hari ini.

Jurucakap Kementerian Dalam Negeri Afghanistan, Tariq Arian berkata, sekurang-kurangnya 52 orang, kebanyakannya pelajar cedera dalam letupan itu.

Belum ada mana-mana pihak yang mengaku bertanggungjawab terhadap letupan bom itu.

Jurucakap Kementerian Kesihatan, Ghulam Dastagir pula berkata setakat ini, 46 penduduk dihantar ke hospital untuk rawatan.

Kabul berada dalam keadaan berjaga-jaga setelah Washington mula menarik keluar anggota tenteranya yang dijangka seleai 11 September depan.

Pegawai Afghanistan berkata Taliban mula meningkatkan serangan di seluruh Afghanistan susulan keputusan Amerika Syarikat hendak mengundurkan tenteranya.

Kejadian kira-kira jam 5.30 petang hari ini berlaku di barat Kabul di mana majoriti penduduknya berfahaman Syiah yang kerap menjadi sasaran serangan pejuang IS sejak beberapa tahun lalu.

Letupan berlaku ketika ratusan pelajar menghabiskan kelas masing-masing dan dalam perjalanan pulang ke rumah.


Debat calon PM: Penganjur tak tahu nak jemput Zahid atau Ismail Sabri

Satu debat umum melibatkan tiga pemimpin gabungan parti yang bertanding dalam Pilihan Raya Umum Ke-15 (PRU-15) kali ini sedang dirancang, tetapi penganjur dilapor menghadapi masalah untuk membuat jemputan.

Bagi penganjur, surat jemputan menyertai debat boleh dihantar kepada Pengerusi Perikatan Nasional (PN) Tan Sri Muhyiddin Yassin dan Pengerusi Pakatan Harapan Datuk Seri Anwar Ibrahim.

Bagaimanapun, penganjur dikatakan tidak dapat memastikan sama ada surat jemputan perlu dihantar kepada Datuk Seri Ismail Sabri Yaakob atau Datuk Seri Ahmad Zahid Hamidi mewakili Barisan Nasional.

Walaupun, BN mengatakan Ismail Sabri bukan sahaja ‘poster boy’ dalam PRU-15, tetapi juga calon Perdana Menteri, penganjur masih ragu-ragu berhubung perkara itu.

Ini kerana terdapat pemimpin UMNO yang mengetahui hal itu mendakwa Zahid akan mengetepikan Ismail Sabri sekiranya BN menang besar dalam PRU-15, yang ditetapkan pada 19 November ini.

Hujung minggu, Ismail Sabri menegaskan bahawa beliau adalah calon Perdana Menteri.

Namun, veteran politik UMNO dari Perlis Datuk Seri Shahidan Kassim menasihatkan Ismail Sabri berhati-hati supaya tidak menjadi ‘kuda tunggangan’.

Shahidan mendakwa Zahid tidak lagi bercakap tentang Ismail Sabri sebagai calon Perdana Menteri daripada BN jika gabungan itu menang.

Jumaat lalu (4 November), seorang lagi pemimpin UMNO Datuk Zahidi Zainul Abidin yang juga bekas Timbalan Menteri Komunikasi dan Multimedia mendedahkan bahawa Zahid sedang merancang untuk menjadi Perdana Menteri akan datang, walaupun mengesahkan Datuk Seri Ismail Sabri Yaakob sebagai ‘poster boy’ BN bagi PRU-15.

Zahidi mendakwa Zahid telah mengambil kesempatan daripada proses pemilihan calon BN untuk mengukuhkan cengkamannya terhadap parti itu.

“Kita boleh lihat Zahid sedang mengintai jawatan Perdana Menteri, tetapi jangan lupa bahawa dia mempunyai banyak kes mahkamah, dan ini akan menyukarkan lagi UMNO untuk menang (PRU-15),” katanya.

16 Oktober lalu Zahid berkata Ismail Sabri adalah calon perdana menteri BN.

Bagaimanapun, pada 2 November, surat perisytiharan calon UMNO yang didakwa mengandungi klausa untuk menyokong Zahid sebagai calon perdana menteri menjadi tular.

Zahid serta Pengarah Komunikasi BN Datuk Seri Dr Shamsul Annuar Nasarah, salah seorang calon yang kononnya menandatangani surat itu, mengatakan dakwaan berkenaan adalah palsu.

Surat itu menjanjikan tawaran jawatan Kabinet dan pelantikan politik kepada ahli Parlimen UMNO, serta menggugurkan kes mahkamah membabitkan pemimpin tertinggi parti sebagai pertukaran untuk perisytiharan sokongan mereka.

Pengarah Komunikasi PKR Lee Chean Chung mengesahkan pihaknya sedang merancang mengadakan debat itu, tetapi mempunyai masalah untuk menjemput calon Perdana Menteri daripada BN, menurut NST.


53.9 peratus terima dos penggalak

Sebanyak 64,264,073 dos vaksin telah diberikan kepada penduduk Malaysia sejak Program Imunisasi Covid-19 Kebangsaan (PICK) dilancarkan 24 Februari hingga semalam, lapor Kementerian Kesihatan (KKM) hari ini.

Daripada jumlah itu, lebih 58.55 juta dos diberikan kepada populasi dewasa, termasuk 23,207,389 atau 99.2 peratus yang menerima sekurang-kurangnya dos pertama daripada vaksin dua dos atau vaksin dos tunggu.

Sementara, 22,931,979 atau 98.0 peratus lagi populasi dewasa telah lengkap divaksinasi dan 12,616,238 atau 53.9 peratus lagi menerima suntikan dos penggalak.

Berdasarkan statistik laman sesawang Covidnow yang dikemas kini pagi ini, seramai lebih 5.66 juta remaja berusia 12 hingga 17 tahun juga telah menerima suntikan vaksin Covid-19 sejak 8 September tahun lalu hingga semalam.

Daripada jumlah itu, seramai 2,792,830 atau 88.7 peratus remaja telah lengkap divaksinasi, manakala 2,870,546 lagi atau 91.2 peratus menerima sekurang-kurangnya satu dos.

Sementara itu, seramai 50,062 kanak-kanak berusia lima hingga 11 tahun di Lembah Klang dan lima negeri lain telah menerima sutikan dos pertama vaksin Covid-19.

Menurut rekod Covidnow, sehingga semalam belum ada kanak-kanak yang menerima vaksin Covid-19 di Johor, Kelantan, Melaka, Pahang, Perak, Perlis, Pulau Pinang dan Terengganu.

Secara keseluruhan, seramai 25,724,809 atau 78.8 peratus populasi Malaysia telah lengkap divaksinasi, manakala 26,127,997 atau 80.0 peratus lagi menerima sekurang-kurangnya satu dos.


Individu buat tawaran kepada MP DAP guna nombor palsu, kata SPRM

Nombor telefon yang digunakan oleh individu yang membuat tawaran kepada beberapa Ahli Parlimen (MP) DAP menggunakan nombor telefon palsu, kata Ketua Pesuruhjaya Suruhanjaya Pencegahan Rasuah Malaysia, Datuk Seri Azam Baki.

Azam berkata SPRM sudah bertemu dengan tiga MP DAP tersebut bagi mendapatkan maklumat lanjut dalam membantu siasatan untuk mengenalpasti individu yang membuat tawaran tersebut.

“Ya, daripada tiga aduan terbabit satu aduan telah diterima oleh SPRM manakala dua lagi dibuat kepada Polis Diraja Malaysia (PDRM).

“Hasil siasatan kita mendapati, individu yang menawarkan tawaran itu adalah daripada mereka yang tidak dikenali oleh ahli Parlimen berkenaan.

“Malah, nombor telefon yang digunakan individu tersebut juga adalah nombor bogus atau palsu,” katanya dipetik laporan.

Sementara itu, usaha sedang dijalankan bagi mengenalpasti individu yang menghantar mesej tersebut menerusi WhatsApp, bagaimanapun ia tidak dapat disahkan pemilik nombor telefon tersebut.

“Setakat ini, SPRM tidak dapat mengenal pasti identiti sebenar pemilik nombor telefon yang menghantar mesej menerusi aplikasi WhatsApp tersebut kepada ahli-ahli parlimen berkenaan,” kata kenyataan SPRM.

Bagaimanapun, SPRM memberi jaminan akan terus menjalankan siasatan dan berharap orang ramai tidak membuat sebarang spekulasi berhubung isu ini.


PICK hampir capai sasaran, PPV di Lembah Klang ditutup berperingkat

Beberapa Pusat Pemberian Vaksin (PPV) di Lembah Klang akan mula ditutup secara berperingkat setelah menghampiri sasaran yang ditetapkan kerajaan serta Kementerian Kesihatan.

Ketua Pengarah Kesihatan, Tan Sri Dr Noor Hisham Abdullah susulan itu pengamal perubatan swasta kini sedang mempersiapkan keperluan vaksinasi untuk masa depan.

“ProtectHealth melalui pengamal perubatan swasta sudah menjalankan tugas dengan cemerlang dalam membantu kerajaan mencapai sasaran vaksinasi di Selangor dan Lembah Klang.

“Berikutan itu kita akan menutup PPV ini secara beransur-ansur dan pengamal perubatan swasta akan mempersiapkan keperluan vaksin Covid-19 pada masa depan,” katanya dalam kenyataan hari ini.

Dr Noor Hisham berkata, keperluan vaksinasi pada masa depan seperti memberikan suntikan vaksin kepada pendaftar baharu MySejahtera yang layak, individu berusia 12 hingga 17 tahun serta suntikan penggalak vaksin Covid-19.

Sehingga semalam, sebanyak 107.7 peratus populasi dewasa di Lembah Klang sudah menerima sekurang-kurangnya dos pertama, manakala 81.3 peratus pula sudah lengkap mendapat dos kedua.

Daripada jumlah suntikan di Lembah Klang, sebanyak 6,641, 887 individu sudah menerima suntikan dos pertama dan 5,014,230 individu lagi sudah lengkap dua dos.

Sementara itu, Badan Bertindak Imunisasi Covid-19 (CITF) menetapkan bermula esok hanya 13 Pusat Pemberian Vaksin (PPV) di Lembah Klang akan menerima individu untuk mendapatkan suntikan vaksin secara ‘walk-in’.

CITF berkata langkah itu diambil berikutan pihaknya mendapati kadar kehadiran warganegara Malaysia di PPV untuk ‘walk-in’ saban hari semakin berkurangan sejak ia dilaksanakan pada 2 Ogos lalu.

“Oleh itu, walk-in untuk semua warganegara Malaysia di Lembah Klang akan diteruskan tetapi di 13 PPV tertentu,” kata CITF dalam kenyataan.


Rauf faktor kemenangan besar BN, tapi Zahid nafi Rauf calon KM baharu

Walaupun calon kerusi Dewan Undangan Negeri (DUN) Tanjung Bidara, Datuk Seri Ab Rauf Yusoh dilihat sebagai faktor kemenangan besar Barisan Nasional (BN) tetapi beliau bukanlah calon Ketua Menteri baharu, kata Datuk Seri Ahmad Zahid Hamidi.

Pengaruh dan aura Rauf yang juga Pengerusi Perhubungan UMNO Melaka semakin dirasai akan membawa BN memenangi Pilihan Raya Negeri (PRN) Melaka tetapi itu tidak bermakna akan dilantik sebagai KM baharu, kata Pengerusi BN tersebut.

“Kepada pengundi dan rakyat Melaka, jangan dengar! Jangan termakan dengan fitnah.

“Mana ada ketua menteri sementara sementara, ini bukan cerita main-main! Ini bukan cerita ketua kampung setengah penggal,” katanya dalam hantaran Facebook.

Zahid mempertahankan pencalonan Datuk Seri Sulaiman Md Ali sebagai calon KM dan bukannya Rauf, disamping menegaskan spekulasi berhubung Rauf akan dilantik sebagai KM adalah tidak benar.

Sulaiman dinamakan sebagai calon KM Melaka sekiranya BN diberi mandat untuk membentuk kerajaan oleh rakyat dalam PRN pada Sabtu ini (20 Nov).

Agenda Daily difahamkan, Rauf yang sebelum ini dilantik sebagai Speaker DUN Melaka adalah individu berkebolehan untuk menggalas tugas itu kerana peranannya dalam pentadbiran negeri sebelum ini.

Pada Pilihan Raya Umum Ke-14 lalu Ab Rauf tidak dicalonkan, namun setelah kerajaan Pakatan Harapan (PH) Melaka tumbang pada Mac 2020, beliau dilantik sebagai Speaker DUN.

Rauf yang sebelum ini dikatakan kerap memberi tunjuk ajar kepada Sulaiman yang ketika itu menjadi KM, bagaimana untuk mentadbir negeri, mengundang keresahan beberapa Ahli Exco, termasuk Datuk Seri Idris Haron dan Datuk Nor Azman Hassan, kedua-duanya bekas wakil rakyat UMNO.

Sementara itu, Pakatan Harapan (PH) pula menamakan Adly Zahari yang bertanding di kerusi DUN Bukit Katil manakala Perikatan Nasional (PN) sehingga kini tidak menamakan sesiapa bagi jawatan berkenaan.

Sulaiman, yang juga penyandang di kerusi DUN Lendu ditentang Mejar (B) Abdullah Mahadi daripada (PN) dan Mohamad Asri Ibrahim (PH).

PRN Melaka diadakan berikutan pembubaran DUN pada 4 Okt lepas selepas empat Ahli Dewan Undangan Negeri menarik sokongan terhadap Sulaiman.

Suruhanjaya Pilihan Raya (SPR) menetapkan hari pengundian pada Sabtu ini.


Ketua Pemuda UMNO bangga pengasas Hindraf sokong BN pula

Selepas dikecam teruk susulan tular rakaman video Datuk Seri Ahmad Zahid Hamidi memeluk pengasas Barisan Bertindak Hak Asasi Hindu (Hindraf), P Waytha Moorthy baru-baru ini, kini Datuk Asyraf Wajdi Dusuki tampil mempertahankan Presiden UMNO tersebut.

Ketua Pemuda UMNO itu nampaknya bangga apabila pengasas Hindraf itu menyokong Barisan Nasional (BN) untuk menghadapi Pilihan Raya Umum Ke-15 (PRU-15) lalu walaupun sebelum ini paling lantang mengecam Waytha.

“Sokongan Waytha Moorthy kepada BN hari ini adalah kerana beliau yakin BN boleh menjaga kebajikan kaum India.

“Tapi sebenarnya tanpa Hindraf sekalipun, UMNO dan BN selama ini sentiasa memberikan tumpuan kepada kebajikan kaum itu,” katanya dalam satu kenyataan dimuat naik melalui akaun media sosialnya malam tadi.

Justeru, beliau berkata, adalah aneh apabila UMNO dituduh mengiktiraf Konvensyen Antarabangsa mengenai Penghapusan Segala Bentuk Diskriminasi Kaum (ICERD) hanya kerana Waytha Moorthy sudah menyokong BN.

Asyraf Wajdi berkata, UMNO pula tetap konsisten dengan pendirian teguh bagi mempertahankan soal kedudukan Raja-Raja Melayu, Hak Keistimewaan Bumiputera serta Kesucian Agama Islam seperti yang tertakluk dalam Perlembagaan Persekutuan.

Untuk rekod, Pemuda UMNO sebelum ini paling lantang mengkritik Waytha semasa menjadi menteri dibawah kerajaan Pakatan Harapan (PH) lalu.

Malah, puluhan laporan polis dibuat oleh Pemuda UMNO terhadap Waytha sebelum ini atas dakwaan cuba menggugat kesucian Islam dan menghina orang Melayu.


Populasi dewasa lengkap vaksin cecah 97.7 peratus

Sebanyak 22,859,803 individu atau 97.7 peratus populasi dewasa di negara ini telah lengkap menerima suntikan vaksin Covid-19, setakat 11.59 malam tadi.

Berdasarkan data Kementerian Kesihatan (KKM) melalui laman CovidNOW, sebanyak 23,151,949 individu atau 98.9 peratus daripada golongan itu telah menerima sekurang-kurangnya satu dos vaksin, menurut laporan Bernama.

Bagi populasi remaja berusia 12 hingga 17 tahun pula, sejumlah 87.6 peratus atau 2,756,306 telah melengkapkan vaksinasi manakala 2,847,794 atau 90.5 peratus menerima sekurang-kurangnya satu dos vaksin Covid-19.

Sementara itu, statistik harian menunjukkan sejumlah 40,729 dos vaksin telah diberikan semalam melibatkan 512 dos pertama, 754 dos lengkap dan 39,463 dos penggalak.

Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 57,745,456 dos dengan 6,329,155 daripadanya adalah dos penggalak.


9,002 kes baharu semalam

Jangkitan harian Covid-19 di seluruh negara dalam tempoh 24 jam semalam (Selasa, 12 April 2022) meningkat semula berbanding Isnin sebanyak 7,739 kes.

Dalam tempoh itu, seramai 9,002 individu disahkan dijangkiti virus SAR-CoV-2, termasuk 52 kes import, menjadikan kumulatif positif sejak Januari 2020 meningkat kepada 4,342,559 kes.

Seramai 16,986 pesakit telah sembuh semalam menjadikan kumulatif kes pulih sebanyak 4,180,763, sementara 35,341 kematian dilaporkan, dan 126,455 kes masih aktif

Sehingga semalam seramai 151 pesakit masih dirawat di unit rawatan rapi dengan 97 daripadanya memerlukan alat bantuan pernafasan.

Sejak 24 Februari 2021 hingga semalam, lebih 69.27 juta dos vaksin Covid-19 telah diberikan kepada populasi Malaysia, dengan 25,984,454 individu menerima dua dos; 27,567,306 menerima sekurang-kurangnya satu dos; dan 15,933,049 individu dewasa menerima dos penggalak.

Daripada 9,002 jangkitan baharu semalam, 5,521 kes melibatkan individu yang telah menerima penggalak; penerima dua dos (1,894 kes); tidak divaksinasi (1,207 kes); dan penerima sekurang-kurangnya satu dos (380 kes).

Berdasarkan data Jabatan Kesihatan Negeri-Negeri yang dikeluarkan malam tadi, 10 negeri merekodkan peningkatan jangkitan harian berbanding pada Isnin, namun nisbahnya adalah kecil.

Berikut adalah negeri dan Wilayah Persekutuan yang mencatat peningkatan jangkitan harian semalam:

Bagi Selangor, 3,224 jangkitan baharu semalam melibatkan individu yang telah menerima dos penggalak; 1,000 (penerima dua dos); 641 (tidak divaksinasi); dan 235 (belum lengkap vaksinasi).

Berikut adalah pecahan jumlah kumulatif positif di setiap negeri sejak Januari 2020 hingga 12 April 2022:

Sementara itu, seramai 30 lagi pesakit Covid-19 meninggal dunia semalam, meningkat berbanding 19 kes pada Isnin, dengan Johor mencatat lima kematian, yang melibatkan tiga penerima dua dos vaksin, dan masing-masing seorang menerima satu dos dan tidak divaksinasi.

Bagi negeri-negeri lain, Pulau Pinang dan Sarawak mencatat empat kematian, diikuti masing-masing tiga di Selangor serta Perak; masing-masing dua di Kedah, Pahang, Negeri Sembilan serta Melaka; dan masing-masing satu di Terengganu, Perlis serta Sabah.

Tiada kes kematian akibat Covid-19 dilaporkan di Kuala Lumpur, Putrajaya, Kelantan dan Labuan, semalam.


Bersatu tak bekerjasama dengan PH hadapi PRU-15… NOKTAH!

Bersatu telah membuat ketetapan muktamad tidak akan mengadakan kerjasama dengan Pakatan Harapan (PH) dalam menghadapi Pilihan Raya Umum Ke-15 (PRU-15) akan datang.

Presiden Bersatu Tan Sri Muhyiddin Yassin berkata parti itu akan terus memberi tumpuan kepada usaha memperkukuh Perikatan Nasional (PN) bersama PAS, Gerakan, SAPP dan STAR sebagai gabungan politik pelbagai kaum.

Pengerusi PN itu berkata ia selaras dengan hasrat menawarkan kepimpinan yang bebas rasuah, cekap dan prihatin demi kemakmuran seluruh rakyat.

“Berhubung laporan media mengenai kerjasama Bersatu dan PH, Bersatu telah membuat ketetapan untuk tidak mengadakan kerjasama dengan PH dalam menghadapi PRU-15,” katanya dalam satu kenyataan hari ini (15 Oktober 2022).

Selaras dengan prinsip demokrasi dan kebebasan rakyat untuk memilih, Muhyiddin berkata Bersatu bersedia menghadapi pertandingan pelbagai penjuru dalam PRU-15 melibatkan PN, Barisan Nasional (BN), PH dan parti politik lain yang akan bertanding.

Sebelum ini, Pengerusi Gerakan Tanah Air Tun Dr Mahathir Mohamad membayangkan ada kerjasama dengan Bersatu dan PH.

Setiausaha Agung PH Datuk Seri Saifuddin Nasution Ismail juga sebelum ini dilaporkan berkata gabungan itu bersedia untuk berunding dan berbincang dengan mana-mana parti politik untuk bekerjasama dalam menghadapi PRU-15.